РЕПУБЛИКА СРБИЈА

НАРОДНА СКУПШТИНА

Четврта седница

Првог редовног заседања

17. април 2015. године

(Други дан рада)

(Седница је почела у 10.05 часова. Седници председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо народни посланици, настављамо рад Четврте седнице Првог редовног заседања Народне скупштине Републике Србије у 2015. години.

На основу службене евиденције о присутности народних посланика, констатујем да седници присуствује 104 народна посланика.

Молим вас, ради утврђивања броја народних посланика присутних у сали, да убаците своје идентификационе картице у посланичке јединице електронског система за гласање.

Констатујем да је, применом електронског система за гласање, утврђено да је у сали присутно 95 народних посланика, односно да су присутна најмање 84 народна посланика и да постоје услови за рад Народне скупштине.

Обавештавам вас да су спречени да седници присуствују**:** Нада Лазић, проф. др Славица Ђукић Дејановић, Мирољуб Станковић, Злата Ђерић, Бранка Бошњак и Љиљана Несторовић.

Прелазимо на 2. тачку дневног реда – ПРЕДЛОГ ОДЛУКЕ О ИЗБОРУ СУДИЈЕ КОЈИ СЕ ПРВИ ПУТ БИРА НА СУДИЈСКУ ФУНКЦИЈУ

Сагласно члановима 89. и 90. Пословника Народне скупштине, обавештавам вас да сам позвала да данашњој седници присуствује Александар Стоиљковски, изборни члан Високог савета судства из реда судија и Весна Јањић, самостални саветник у Одељењу за статусна питања судија у Високом савету судства.

Примили сте Предлог одлуке, који је поднео Високи савет судства, као и извештај Одбора за правосуђе, државну управу и локалну самоуправу.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 192. став 3. Пословника Народне скупштине, отварам јединствени претрес о Предлогу одлуке.

Да ли жели реч представник предлагача Александар Стоиљковски, изборни члан Високог савета судства из реда судија. (Да) Изволите.

АЛЕКСАНДАР СТОИЉКОВСКИ: Уважена госпођо председнице, поштоване даме и господо народни посланици, Високи савет судства поднео је Предлог за избор на судијску функцију судије који се први пут бира, и то у Прекршајном апелационом суду.

Предлог је поднет за избор Маје Вадњал, која је тренутно на функцији заменика јавног тужиоца у Првом основном јавном тужилаштву у Београду. Њену биографију сте добили у прилогу нашег предлога. Ја ћу само укратко навести оно што је најосновније. Од положеног правосудног испита 2002. године, она је прво била судијски помоћник у Трећем општинском суду у Београду. Радила је у кривичној материји. Радила је 2010. године и у Апелационом суду, у Одељењу за организовани криминал, а од 2010. године она је заменик првог основног јавног тужиоца у Београду.

По налажењу Високог савета судства, а и сходно мишљењу тужилаштва у којем ради, она испуњава све услове за вршење ове функције за коју је предложена.

Хвала вам.

ПРЕДСЕДНИК: Захваљујем.

Да ли неко жели реч од овлашћених предлагача, известиоца, надлежног одбора? Не. Хвала.

Да ли неко жели реч од овлашћених представника посланичких група? Нико не жели да дискутује? Имамо неколико овлашћених, али нико не жели да дискутује.

Драган Николић, изволите.

ДРАГАН НИКОЛИЋ: Хвала. Госпођо председнице, уважени представници Високог савета судства, даме и господо народни посланици, поштовани грађани Републике Србије, као овлашћени представник СНС, имам потребу да данас, иако сам очекивао да ће и остали овлашћени представници странака хтети да дискутују, кажем неколико речи о томе и направим ретроспективу како смо успели да дођемо до овог предлога Високог савета судства за предлог за судију Прекршајног апелационог суда.

Заправо, постоји одлука Високог савета судства на основу које су утврђена мерила и критеријуми за одређивање избора судија, односно како се и на који начин бирају судије и председници судова. Дат је став на који начин, које услове треба да испуњавају те особе да би биле изабране.

Постоји, такође, конкурс који је јаван, који се даје на увид читавој стручној јавности, а и лаичкој, у Србији, где на конкурсима и у овом конкурсу конкретно може да учествује свако. Након тога, Високи савет судства даје и формира комисију која испитује, интервјуише кандидате, даје након тога своје мишљење и свој став ко је то од људи који су се пријавили на конкурс најбољи, ко показује најбоље резултате на факултету, ко је на најбољи могући начин положио правосудни испит, ко се и на који начин показао у струци, односно на послу док је био приправник, како су положили правосудни испит, наравно, да ли са одликом или је то из више наврата. Такође, увек се тражи мишљење седнице судија, односно свих судија у суду у коме тај кандидат ради, а новина је да се тражи и мишљење судија непосредно вишег суда.

Уколико се ради о кандидату који се бавио адвокатуром, тражи се и мишљење адвокатске заједнице у којој је непосредно функционисао или адвокатске коморе која се о том кандидату изјашњава.

Након тога, када се тај први степен заврши, предлог долази у Високи савет судства, који, такође, може о свему томе још једном да дебатује, да донесе одлуку и онда да изађе пред Народну скупштину са конкретним предлогом. У овом случају два степена су завршена. У свим ранијим случајевима, наравно, рађено је на исти начин.

Ми сада представљамо трећи степен, дакле, контролу онога што сте ви урадили, али ми немамо жељу да се мешамо у оном стручном делу, да тражимо да ви преиспитујете своју одлуку из неких нама потребних политичких идеја и жеља, да постижемо одређене политичке поене.

Више пута сам рекао и поновићу, никада се нико од посланика СНС, од 2012. године није мешао у рад Високог савета судства. Никада нисмо протежирали. Никада нисмо интервенисали за било кога, нисмо хтели да прихватимо ничију иницијативу, нити било чију жељу да му помогнемо и да са било ким од вас из Високог савета судства, који долазите пред овај високи дом, направимо било какав контакт, рецимо, да ли ћемо то радити телефоном или ћемо се налазити на неким местима.

Хтео бих само да јавност Србије подсетим како се то некада, у оно време пре 2010. године, у време владавине сада опозиционих странака, када се жарило и палило по правосуђу и када је избор судија био у нишким кафанама, када је избор судија и тужилаца био у Општинском одбору ДС у Власотинцу, када се на један бестијалан, бескрупулозан начин, рекао бих, растурило правосуђе, а све у форми реконструкције, а све у форми да ће од тренутка бити боље.

Преко 800, чак, мислим, негде, око 900, што судија, што тужилаца, углавном најбољих, најдоказанијих у својој професији, остало је без посла, буквално су најурени на улицу. Оно што је најгоре у свему томе они нису радили, али су примали плату, а њихов посао су радиле судије и тужиоци који су сада остали у мањем броју и због тога имамо ово што се зове заостајање, односно огроман број предмета који су остали незавршени, јер сте имали један период када су људи радећи тамо падали са ногу, нису могли ни физички да постигну да заврше послове, носили су предмети кући. Покушавали су на све могуће начине да ураде оно што је њихова норма, али, признаћете, тешко је када сваког дана добијате нове предмете да их завршавате на најбољи могући начин.

У тој нишкој кафани је био тај „изборни штаб“ и тамо је била карта Србије, уписани сви општински, основи, сада основни, виши и остали судови и тужилаштва. Тамо су долазиле цедуљице из Власотинца, из Врања, из Београда, тамо се одређивало ко сме, ко не сме, ко може, ко не може бити судија, ко може, ко не сме бити тужилац.

Случајно, један документ је изашао о томе и јавност је упозната са тим 8. марта 2014. године и ја бих само прочитао неколико реченица из тог писма. Каже се да је писмо и те како било важно приликом реизбора, јер су сви које је ДС похвалио реизабрани, док они други који нису добили похвале, нису реизабрани. Такве оцене су давали председник СО у Власотинцу Срђан Шушулић, и председник општинског одбора ДС у Власонтицу др Славољуб Мито. Па каже, за једног од кандидата (посланик чита са папира) – председник суда се од 2000. године ломио између ДС и ДСС, превагнуо тренутни интерес где се сматра да је ДСС, замислите. У принципу, поштен, али некомуникативан и непредузимљив. Заслужује, не знам шта пише овде,( посланик не може да прочита) нешто заслужује.

Следећи кандидат је симпатизер, супруга члан ДС, поштен, вредан, са стране гледано некорумпиран, десет година уназад пружао правну помоћ ДС. Вероватно најбољи у суду, амбициозан, заслужује да напредује, заинтересован за судију у Нишу, неспоран. Има таквих још десетак, то су карактеристике које су давали из општинских одбора, ово је један пример који смо ми добили, који јавност Србије зна.

Зашто сам ово прочитао? Желим да упоредим какво је стање у правосуђу било тада, на који начин су биране судије, зашто смо дошли у ситуацију да Венецијанска комисија прогласи да је ово реконструкција правосуђа катастрофа за Србију. Назвао бих, чак, и да је она интервенција „Милосрдни анђео“ била стварно хуманитарног карактера у односу на реконструкцију правосуђа која је урађена 2010. године, под патронатом неке министарке, која је сада у редовима у овом парламенту и народни је посланик.

Сви би они требало да устану и да ћуте један минут у знак поштовања према штети коју су нанели и према жртвама према којима су је нанели правећи такву реконструкцију, наносећи огромну и материјалну и финансијску и моралну штету како Србији тако и свим тим људима који су, хвала богу, после Одлуке Уставног суда 2012. године, враћени на своја радна места, али су се многи растали са животом, пресвисли, умрли од муке, удаљили се од породице, удаљили се од друштва, престали да излазе, били су проскрибовани, самим тим што им је неко залепио етикету да су корумпирани, да нису изабрани зато што су сумњивог морала, зато што се некоме у том тренутку то није свиђало или зато што нису били подложни томе да буду као што су ови симпатизери ДС или, још боље, да вам супруга буде члан ДС, онда сте најбољи судија и можете имати прођу где год хоћете.

Ви ћете, господо из Високог савета судства, уколико будете овако наставили да радите, а ја не сумњам да ће то тако бити, имати пуну подршку Посланичке групе СНС. Ми се никада нећемо мешати у ваш избор. Ја сам против онога, оних идеја које постоје, а то је да се када будемо мењали Устав изопшти из парламента одлука о избору судија и тужилаца. Мислим да то није добро. Мислим да је и вама лакше да када формирате комисију која вам да резултате и параметре да ли се ради о људима који су стручни, који су едуковани, који су обучени, који су високоморални, да са тог списка од добрих извучете најбоље и дате овом дому, а и на тај начин релаксирате своју улогу да утицај на вас не може да буде у тој мери да сте ви неко ко о свему одлучује, и све то што направите долази у овај високи дом.

Овде су представници народа, народни посланици који одговарају својој бази, својој изборној јединици, својим гласачима и ти гласачи у сваком тренутку пазе и прате шта се догађа у економском смислу у Србији, шта је у привредном, шта се дешава у правосудном систему. Сви они вагају да ли ми доносимо правилне одлуке и да ли су те одлуке валидне.

Јуче је било годину дана од конституисања овог парламента. Ми смо преко 250 закона донели и мислим да у избору свих судија и тужилаца које смо до сада урадили нисмо направили ниједну грешку. То је потврда о томе што говорим, да се нико није пожалио на наш избор. Нико није приговорио. Нико није писао, нити јавно наступао тако што се жалио да је избор био незаконит, да је требало изабрати неког другог, а не овог кандидата. На тај начин, кроз једну тростепеност и кроз овај завршни чин, дакле, финале у парламенту Србије ми добијамо једну заокружену слику правосуђа у Србији и пошто ћете тако радити, претпостављам, заиста ћете имати нашу пуну подршку и ми ћемо данас, чини ми се да ће бити гласање о овоме, изабрати овај ваш предлог, гласати заправо за ваш предлог.

Користим прилику да колегиници честитам и пожелим јој да на најбољи могући начин ради овај свој посао, а случајно је данас 17. април, данас је пуних 26 година колико сам ја у адвокатури. Тако да јој желим да и она часно и поштено следећих 26, а можда и 40 година ради овај посао. Хвала. (Аплауз)

ПРЕДСЕДНИК: Да ли се још неко јавља за реч?

Мислим од мањих група? Мислим, они су били највећи, али први су се јавили. Први су се јавили, има неког смисла у томе.

Реч има др Јанко Веселиновић.

ЈАНКО ВЕСЕЛИНОВИЋ: Хвала. Председнице, надам се да овај аплауз који смо сада чули није било за скандалозну изјаву господина Драгана Николића, да је акција „Милосрдни анђео“, НАТО-бомбардовање, била хуманитарна акција.

Ја се надам, председнице, да сте то чули. Ја се надам…

ПРЕДСЕДНИК: Како, „Милосрдни анђео“ након бомбардовања, тако сте рекли?

ЈАНКО ВЕСЕЛИНОВИЋ: „Милосрдни анђео“ НАТО- бомбардовање, да је била хуманитарна акција. Ја се надам да посланици Српске напредне странке то тако не мисле.

ПРЕДСЕДНИК: Да. Хвала вам пуно.

Нисте се јавили ни за какву реплику. Ништа. Нисте се јавили, а говорите о предлогу кандидата, па бих вас молила да говорите о предлогу кандидата или о правосуђу, или о начину избора, а када будете хтели да полемишете са господином Николићем, замолићете ме да вам дозволим то.

ЈАНКО ВЕСЕЛИНОВИЋ: Дакле, господин Николић, овлашћени представник Српске напредне странке имао је један историјски приступ, какав је иначе приступ Српске напредне странке, јер посланици, односно овлашћени представници Српске напредне странке увек причају о прошлости, никада о садашњости, никада о будућности. Срамно је и скандалозно назвати „Милосрдни анђео“ хуманитарном акцијом… ПРЕДСЕДНИК: Ви опет нећете реплику.

ЈАНКО ВЕСЕЛИНОВИЋ: ... са друге стране….

ПРЕДСЕДНИК: То значи, ви злоупотребљавате и то што сам вас ја упутила на тачку дневног реда. Када будете хтели реплику, јавите се, није тешко бити фин, надам се.

ЈАНКО ВЕСЕЛИНОВИЋ: Ни једном једином речју претходни говорник није говорио о предложеном судији …

ПРЕДСЕДНИК: Па хоћете сада да ја сечем говор или да не сечем говор, али није говорио ни о вама.

ЈАНКО ВЕСЕЛИНОВИЋ: Тако је. Дакле, ја нећу применити историјски метод, ја ћу применити метод анализе садашњег стања у судству, чак нећу применити ни компаративни метод са деведесетим годинама, чак нећу применити ни резултате стања судства и стање правосуђа у време мандата Милошевића и Шешеља.

Говорићу о тренутном стању судства у Србији, материјалном извору права, контексту у коме настаје ова одлука о избору једног судије у Београду, а не у Власотинцу. Јел' тако?

Представници Високог савета судства, данас бирамо судију у Београду, а не у Власотинцу, пошто је колега говорио о избору судија у Власотинцу. Да ли је Београд на дневном реду? Јесте. Добро.

Дакле, причамо о избору Маје Вадњал, за заменика јавног тужиоца у Првом основном јавном тужилаштву у Београду. Колега је говорио о избору судија у Власотинцу.

С друге стране, стање у судству које карактерише три године мандата Српске напредне странке и Социјалистичке партије Србије, пуне три године, јесте, то је већ свима јасно, најгоре судство, правосуђе, односно најгори министар правде од самосталности државе Србије, не мислим ове најновије самосталности, него укупне самосталности, или што је један мој колега хтео и волео да користи термин – од доласка Јужних Словена на ове просторе.

Дакле, стање у коме судство четири месеца није радило! Није радило из разлога што су адвокати и људи у правосуђу проценили да је било непотизма, партијског одлучивања приликом избора нотара. Да су нотари изабрани на један незаконит начин.

ПРЕДСЕДНИК: Поштовани колега, будите љубазни када будемо овде разговарали о избору нотара да запамтите и да говоримо све ово. Молим вас, о правосуђу, ако можемо.

ЈАНКО ВЕСЕЛИНОВИЋ: Ни једне једине реченице претходни говорник није рекао о данашњој тачки дневног реда …

ПРЕДСЕДНИК: Јесте, честитао је колегиници, будућој…

ЈАНКО ВЕСЕЛИНОВИЋ: Честитао је, ево и ја му честитам.

ПРЕДСЕДНИК: Не – њој, жена је.

ЈАНКО ВЕСЕЛИНОВИЋ: Пошто ви волите да користите израз генерички за мушко-женски род, ево ја ћу честитати њој, само зато што се ви називате председником Народне скупштине, само сам зато употребио тај израз.

ПРЕДСЕДНИК: Мени је свеједно, само ме немојте разбити, молим вас, зовите ме како год хоћете. Председник, председнице …

ЈАНКО ВЕСЕЛИНОВИЋ: Можете очекивати само да ће вас разбити ти што седе поред вас…

ПРЕДСЕДНИК: Добро, немојте ви.

ЈАНКО ВЕСЕЛИНОВИЋ: … од мене немојте очекивати.

Дакле, молим вас, немојте полемисати на тај начин са мном.

ПРЕДСЕДНИК: Нећу, али ви полемишете са мном на једнак начин, и са обе стране смо прекорачили нека мерила.

ЈАНКО ВЕСЕЛИНОВИЋ: Дакле, садашње стање у правосуђу карактерише**:** несигурност, чињеница да са судијама, судијским помоћницима, људима који раде у правосуђу смањене плате и немају сви плате од 90.000. Неки људи тамо имају плату од двадесет и нешто хиљада!

Да ли је то наш однос према правосуђу? Да ли је угрожавање независности судства то што се у Народној скупштини Републике Србије из седнице у седницу, из дана у дан врши суђење?!

Дакле, овде седи и тужилаштво и порота, овде седи и публика, са разноразним облицима скандирања, коришћења неких других израза који су постали доста медијски интересантни, а који изричу пресуде пре суђења људима, који, гле чуда, ми их срећемо ових дана на аеродромима.

Чувени „Космајац“ осуђен од премијера Србије, путује слободно широм света, највећи нарко-бос на Балкану, чије име нико није смео да изговори. Ухапшен један викенд, а следеће недеље човек путује, требало је направити покривалицу, покрити неке друге догађаје.

Дакле, господо, имамо катастрофално стање у судству, као и у другим областима**:** образовању, здравству, инфраструктури, војсци, полицији. Реците ми неку област да се нешто помера, осим медијском спиновању, целодневном гостовању изабраних лица на ТВ емисијама, где и тамо изричу пресуде, причају о некој сјајној будућности, коју нико није три године видео.

И наравно да је ово излагање колеге Николића прави доказ да ми у ствари не знамо шта је независно судство, да ми не знамо шта је трећа грана власти, шта значи независно судство? То значи да су судије, тужиоци, изузети од притисака извршне власти, законодавне власти, наравно, и да су заштићени од државних и других медија, од коментарисања и изрицања пресуда мимо судова, а то се данас, нажалост, дешава у Србији.

Због тога, стање судства у моменту када ми бирамо, требало би да буде часна функција и ти људи који раде у правосуђу требало би да буду поштовани, уважавани. Одувек су судије и лекари били поштовани и уважавани, тужиоци, наравно. Имали су посебна одела.

Видимо ли ми данас у правосуђу људе који имају свој интегритет? Не видимо, зато што остали стубови власти, пре свега извршна власт константно врши притиске и није тачно да је сада судство изоловано од притиска извршне власти.

Никада није био већи притисак на судство, него што је данас стање у Србији, никада није било веће.

Да ли имате неко хапшење које пре тога није најављено у медијима? Да ли имате неко значајније хапшење које није најавио премијер? Да ли је тужилаштво независно? Како цуре информације?

Како поједини високи функционери, премијер Владе зна детаље истраге о паду хеликоптера пре него што то зна тужилаштво и пре него што то зна суд или нека независна комисија?

(Александар Мартиновић: Да ли је то тема дневног реда?)

Дакле, да, ово је тема дневног реда.

ПРЕДСЕДНИК: Посланиче то из вашег виђења. Вероватно сте ви јутрос кренули са намером да говоримо о опште политичкој ситуацији у нашој држави.

Ја вас ипак позивам…

ЈАНКО ВЕСЕЛИНОВИЋ: Верујте ми, председнице, председнице, уопште нисам намеравао данас да говорим.

Имајући у виду да се бирао један тужилац, да није било излагања господина Николића не бих се јавио за реч.

Међутим, од чињенице да је он изрекао да је „Милосрдни анђео“ била хуманитарна акција, до тога да је причао о Власотинцу, уместо о избору судија у Београду. Где ће вам душа да је „Милосрдни анђео“ била хуманитарна акција, председнице, како га нисте прекинули?!

ПРЕДСЕДНИК: Ја нисам чула, уопште, ту реченицу. Искрена сам…

ЈАНКО ВЕСЕЛИНОВИЋ: Узмите молим вас…

ПРЕДСЕДНИК: Хоћу, али ви упорно…

ЈАНКО ВЕСЕЛИНОВИЋ: Да ли ћете казнити посланика који је изрекао ту реченицу?

ПРЕДСЕДНИК: Да ли ви мислите да узалуд трошите време које сте узели?

ЈАНКО ВЕСЕЛИНОВИЋ: Не трошим, ово је врло важна ствар.

Ја ћу сада одустати од даље дискусије, али вас молим дајте ми одговор, да ли ћете казнити посланика који је изговорио речи да је „Милосрдни анђео“ била хуманитарна акција?!

ПРЕДСЕДНИК: Да ли хоћете да пресудимо за нешто што овде... посланици би сигурно реаговали да су чули такву реченицу?

ЈАНКО ВЕСЕЛИНОВИЋ: Узмите стенограм. А, ја ћу га узети.

ПРЕДСЕДНИК: Молим вас, ово нема никакав смисао више.

ЈАНКО ВЕСЕЛИНОВИЋ: Хвала.

ПРЕДСЕДНИК: Захваљујем на разумевању. Ово нема никакав смисао ово што сте сада урадили.

То значи, јавите се за реч, да говорите о дневном реду, а онда кажете како сте изнервирани дискусијом и говоримо о нечем стотом. Дакле, заиста нема смисла.

(Драган Николић: Реплика.)

(Александар Мартиновић: Реплика.)

Петар Петровић, изволите.

Петар Петровић: Госпођо председнице, поштовано председништво, поштовани народни посланици...

ПРЕДСЕДНИК: Извињавам се, ви немате право на реплику, нико вас није споменуо, странку, нико.

Драган Николић има право на реплику. Изволите.

Хвала вам. Извињавам се Петру Петровићу.

Драган Николић, изволите.

ДРАГАН НИКОЛИЋ: Хвала, госпођо председнице. Само бих због јавности Србије да појасним, а стварно бих вас молио да узмете стенограм мог говора и да га у току седнице прочитате, јер је овде нанета љага како мени, што је мање важно, тако и мојој странци, СНС, и читавој Посланичкој групи СНС у парламенту Републике Србије.

Ја сам рекао целу реченицу, а неко је овде извукао део реченице, заправо само први део реченице.

Моја реченица је гласила – Да је акција НАТО-пакта, названа лицемерно „Милосрдни анђео“, хуманитарна активност у односу на активност која је предузета у време реконструкције правосуђа, односно реорганизације правосуђа 2010. године.

Ја не могу да поновим оно што је тачно речено у ономе што сам износио, али зато молим да се узме стенограм и да се тај стенограм прочита, и надам се да ће и колега који је управо кренуо да изађе из парламента, и који није имао намеру да говори, а који је 10 пута поменуо моје име…

ПРЕДСЕДНИК: Неће изаћи из парламента, само из сале.

Ја вама захваљујем. Молим вас, за опште добро, да наставимо да радимо и да пустите да стенограм каже своје.

ДРАГАН НИКОЛИЋ: Да, управо то је моје инсистирање.

ПРЕДСЕДНИК: Вама захваљујем, то говорим за добро парламента.

Захваљујем пуно.

Враћамо се на рад.

Реч има Петар Петровић. Изволите, извињавам се.

ПЕТАР ПЕТРОВИЋ: Госпођо председнице, уважено председништво, поштовани представници Високог савета судства, даме и господо народни посланици, нисам на почетку хтео да се јавим у име Одбора за правосуђе, државну управу и локалну самоуправу који је разматрао Предлог Високог савета судства за избор судија који се први пут бирају на судијску функцију, али сам осетио потребу да сада морам да реагујем. Надам се да по Пословнику имам право и да сада говорим о томе, а могу и као представник Посланичке групе Јединствена Србија.

Дакле, на Одбору, на коме смо ми разматрали Предлог, говорило се, и одмах да кажем да је Одбор једногласно подржао Предлог Високог савета судства и предлаже Народној скупштини да госпођу, чије име имате у Предлогу, изабере за судију који се први пут бира на судијску функцију.

Одбор није разматрао ништа више осим тога. Није разматрао стање у судском правосуђу, није разматрао суђење у разумном року, није разматрао како су се раније бирали судије, није разматрао уопште стање у српском правосуђу, јер то није ни била тема на дневном реду Одбора за правосуђе, државну управу и локалну самоуправу.

Молио бих све посланичке групе, без обзира да ли су у позицији или опозицији да користе посланичко право и да траже расправу на задату тему последњег четвртка у месецу када заседа Скупштина, и да евентуално, уколико се добије могућност да се разговара о стању у српском правосуђу.

Наиме, и прошлог пута ми смо више времена потрошили говорећи о свему другом, а не о кандидатима. Ми данас имамо могућност и према Пословнику и према дневном реду да говоримо само о томе да ли имамо сазнања да предложени кандидати из ових или оних разлога не треба да буду изабрани, јер ми можда имамо нека сазнања, а које није имао Високи савет или Одбор за правосуђе, државну управу и локалну самоуправу кад је утврђивао коначан предлог који је дошао овде пред нас.

Молио бих све уважене колегинице и колеге да се држимо дневног реда, да разговарамо о кандидатима. Моја маленкост је дуго у овој Народној скупштини, републичкој, и увек када су биле теме избор судија, увек смо говорили о кандидатима, односно оспоравали евентуално неки предлог неког кандидата за избор или за судију или за тужиоца. То би требало и овог пута да радимо. Такође, у име Јединствене Србије, апелујем да се држимо онога што је данас тема дневног реда, а тема дневног реда је избор ове госпође или госпођице за судију која се први пут бира.

Молим све уважене колегинице и колеге да подржимо Предлог Високог савета судства, који је подржао и Одбор, и да изаберемо госпођу или госпођицу за судију која се први пут бира, а и ја јој истовремено желим успешан рад у њеној судијској каријери. Хвала. (Аплаудирање)

ПРЕДСЕДНИК: Хвала. Ја се у потпуности слажем са вама, то покушавам да усмерим ка квалитету кандидата, а не о општој причи. И мислим да госпођа или госпођица не одсликава квалитете у професионалном смислу, јер мушким кандидатима не говоримо господине или „господичић“, тако да бих молила да то избаците из вашег говора, иначе, ради равноправности.

Реч има Неђо Јовановић. Изволите.

НЕЂО ЈОВАНОВИЋ: Захваљујем, председнице. Веома кратко у име Посланичке групе СПС, безрезервно подржавамо и саглашавамо се са ставом који је изнео председник Одбора за правосуђе, господин Петар Петровић, имајући у виду неспорну чињеницу да ми имамо данас искључиво расправу о предлогу кандидата који се први пут бира за носиоца правосудне функције.

У том правцу, Посланичка група СПС подржава предлог кандидата, имајући у виду да је процедура, која подразумева и избор кандидата, спроведена по закону, да су поштовани критеријуми за које Посланичка група СПС сматра да буду стално дограђивани, да буду у једном процесу који подразумева адаптивност критеријума према стању у правосуђу, према статусу судије и оптерећености судије бројем предмета, да подржавамо у целости све оно што ВСС предузима и ради у правцу оцењивања и вредновања рада судија и да, с тога, када се све то сагледа, кандидат о коме се данас расправља има несумњиво нашу подршку.

Оно што на крају желим да истакнем јесте чињеница да је управо због оваквих расправа, које су започете ван онога што подразумева дневни ред и тему расправљања, заиста, потребно што пре приступити једној озбиљној реформи процеса избора судија како би се избор судија изместио из парламента, обезбедила потпуна аутономија и независност правосуђа и искључиво Високи савет судства одлучивао о избору, без улоге и партиципације Народне скупштине Републике Србије, јер бисмо на тај начин избегли негативне конотације по странку, конкретно и моју странку СПС, која апсолутно од 2000. године до 2012. године уопште није партиципирала у Министарству правде, ни учествовала у Министарству правде. Није доносила никакве одлуке.

Тако да, заиста, оцене са тог аспекта, ако већ морамо да користимо политику, а, нажалост, морамо, јер смо овде у жељи да се политика избегне, у жељи да се политички ставови ни у ком случају не намећу када су у питању носиоци правосудних функција, Посланичка група СПС подржава овај предлог. Хвала. (Аплаудирање)

ПРЕДСЕДНИК: Захваљујем.

Да ли се неко уопште још јавља од овлашћених представника посланичких група? (Не)

Да ли се неко јавља од посланика? (Да)

Имам три пријављена.

Реч има Горан Вукадиновић. Изволите.

ГОРАН ВУКАДИНОВИЋ: Хвала. Поштована председнице Скупштине, поштоване колеге и колегинице народни посланици, уважени гости, имајући у виду да су у току избори за судије у судовима опште и посебне надлежности, важно је исте сагледати у контексту реформе правосуђа која је била и остаје битан приоритет Републике Србије.

Оно чиме би ова реформа требало да резултира јесу уједно и циљеви конципирани у националној стратегији реформе правосуђа за период од 2013. До 2018. године, а то је**:** побољшање квалитета и ефикасности правде, јачање независности и одговорности правосуђа у циљу јачање владавине права, демократије, правне сигурности и приближавање правде грађанима и враћање поверења у правосудни систем.

Заједничко деловање свих релевантних актера реформе правосуђа у Републици Србији Народне скупштине, Владе, министарстава, Високог савета судства, Врховног касационог суда, судова и тако даље, може довести до успешног остварења ових циљева реформи.

Јасно је да је важан корак ка томе квалитетно и доследно спроведен законом предвиђен поступак избора судија и да највећу одговорност за избор судија сноси Високи савет судства и Народна скупштина, јер је од непроцењиве важности да се међу пријављеним кандидатима брижљиво одаберу кандидати који ће својим квалификацијама и способностима, својим радом и резултатима рада, бити оличење достојности, стручности и оспособљености.

За економски ослабљену земљу, каква је била 2009. године, једна неуспела реформа правосуђа, која је иза нас, исцрпљујућа је. Услед реформе правосудне мреже, спроведене тада, кроз укидање или замену судских јединица, драстично је смањен број судова, а општим реизбором судија и јавних тужилаца њихов број је смањен за, око, хиљаду.

Време је показало да оваква организација није довела до веће ефикасности правосуђа, јер је носиоцима правосудне функције, као и судском особљу, требало дуг временски период да се адаптира на нове услове рада. Број заосталих предмета није смањен, јер је пре свега смањен само број судија, а не прилив предмета, тако да у просеку један судија има у раду од 700 до хиљаду судских предмета. Није смањено време трајања судског поступка, јер исто зависи од бројних чинилаца на које се реформом није могло утицати, нити су смањени буџетски издаци, с обзиром на то да смо били сведоци парадоксалних ситуација да и судије из седишта суда путују на суђење службеним возилима у судску јединицу из које су истовремено судије из судске јединице службеним возилима одлазиле у седиште суда ради одржавања суђења.

Неуставност Одлуке о реизбору судија довело је до великог броја судских поступака за накнаду материјалне и нематеријалне штете, док су судије које су реизабране имале у раду велики број предмета, те су пред собом имале константни изазов да бирају између квантитета и квалитета у раду, при чему је квантитет често доводио до битних повреда поступака и честих укидања одлука, а квалитет је резултирао недовољно савладавањем прилива предмета.

Сада, имамо шансу да у предстојећем периоду вратимо ствари на прави колосек. У судовима однос пријављених кандидата према броју оглашених судијских места за избор екстремно је непропорционалан. Примера ради, у Основном суду у Лесковцу, граду из кога долазим, оглашен је избор петоро судија, а само у том суду ради 19 судијских помоћника који испуњавају опште, а вероватно и остале услове за избор за судију који су предвиђени Законом о судијама, тако да ће број пријављених кандидата далеко надмашити број оглашених места за избор судија, ако се узму у обзир и кандидати из других судова и других градова који чекају своју прилику за избор још од 2009. године.

Чињеница да се на пет или 10 оглашених места пријављује сто или више кандидата, транспарентни је показатељ да пред собом имамо велику могућност избора и да Република Србија располаже изванредним капацитетом за реформу и унапређење правосуђа.

Међу пријављеним кандидатима треба одабрати оне најбоље, јер су сва улагања у правосудном систему илузорна уколико људски ресурси нису на завидном нивоу.

У процесу преговора о придруживању ЕУ, Поглављем 23 инсистира се на обезбеђивању непристрасности интегритета и високог стандарда доношења судских пресуда, при чему се наведено сматра неопходним за очување владавине права, за шта је потребно показати чврсту опредељеност да се уклоне спољни утицаји на правосуђе и обезбеде одговарајући финансијски ресурси и обука, као и правне гаранције за праведне судске поступке. Избор судија је први корак ка стварању стабилног и ефикасног правосуђа, које ће одговарати високим стандардима, постављеним од стране ЕУ.

С тим у вези, а како су нам предочене квалификације, стручност и оспособљеност кандидата Маје Вадњал, подржавам предлог за њен избор за судију Прекршајног апелационог суда, наравно, као и моја Посланичка група СНС. Захваљујем на пажњи. (Аплауз)

ПРЕДСЕДАВАЈУЋИ (Игор Бечић): Реч има народни посланик Маријан Ристичевић. Изволите.

МАРИЈАН РИСТИЧЕВИЋ: Даме и господо народни посланици, поштована господо из Високог савета судства, подржаћу ваш предлог да Маја Вадњал буде судија Апелационог прекршајног суда. Дакле, самим тим што сам ово рекао, на неки начин, замерио сам колеги Веселиновићу који нам уопште није рекао ко се бира, ни на коју функцију, већ је причао неку своју причу.

Пажљиво сам претражио критеријуме на основу којих је госпођа предложена за избор судије Апелационог прекршајног суда и установио сам да јој професор Јанко Веселиновић није предавао право и самим тим испуњава све критеријуме за избор судије. Да јој је он случајно предавао право, онда бих дебело размислио да ли је избор правоваљан. С обзиром на то да није, кандидат у потпуности, по неким мојим мерилима, испуњава услове.

Верујем да ће изабрани судија поштовати право и правду, да ће доносити пресуде, не само да се прекршаји и криминал казне, него и да се спрече, јер смисао пресуде није само кажњавање, већ и спречавање чињења прекршајних и кривичних дела. Дакле, верујем да ће госпођа, која је уједно и вршила функцију заменика тужиоца, у потпуности радити оно што се од ње очекује и да ће свој посао обављати часно и поштено, што се не може рећи да се дешавало у неком претходном периоду, а за који се надам да ће бити далеко иза нас.

Не бих желео да, без обзира ко је на функцији, буде амнестиран код овог кандидата, без обзира коју функцију врши, да се више не дешава да нам застаревају кривичне пријаве, као што су застаревале против Горана Јешића, дакле, да неки судија то држи у фиоци и да онда саопшти да се тај предмет више неће водити. Дакле, желим да кандидат који данас буде изабран суди „ни по бабу, ни по стричевима, већ по правди Бога истинитог“.

Верујем да ће тај кандидат, када га изаберемо, на частан начин и поштено вршити своју функцију. Верујем да ће пресуде бити праведне, пажљиво одмерене, да се неће дешавати да „шутнута фасцикла“ Владимира Јешића, њен бол који је претрпела, та фасцикла, кошта милион и по динара и да се на такав начин пресуди. Да у случају оштећене фасцикле Владимира Јешића, штета буде милион и по динара, а да, рецимо, један живот изгубљеног борца на Косову вреди 400 хиљада динара. Захваљујући тим пресудама, данас смо сведоци да се таква силеџијска понашања Владимира Јешића и његовог брата понављају. Верујем да кандидат кога данас бирамо неће доносити такве пресуде, без обзира о ком функционеру и о којој партији се ради.

С тим у вези, желим да честитам кандидату и да му пожелим да функцију обавља на исти начин на који је изабрана, а изабрана је у фер, поштеном, оглашеном конкурсу са Комисијом и са Високим саветом, које су раније изабрале судије. Дакле, верујем у њихову процену и наше је само да потврдимо избор судије који се први пут бира.

Честитам још једном кандидату и желим да своје пресуде донесе на бази критеријума које је већ, као професионалац, научила, а ја сам их само овде поновио. Хвала.

ПРЕДСЕДАВАЈУЋИ: Захваљујем, господине Ристичевићу.

Пошто на листама посланичких група нема више пријављених за реч, пре закључивања јединственог претреса, питам да ли желе председници, односно представници посланичких група или још неко ко није искористио своје право из члана 96. Пословника? (Не.)

Закључујем јединствени претрес о Предлогу одлуке.

Пошто смо обавили јединствени претрес Народна скупштина ће у дану за гласање одлучивати о Предлогу одлуке, у целини.

Захваљујем.

Прелазимо на рад по дневном реду.

Прелазимо на заједнички јединствени претрес о предлозима из тачака 3, 4, 5. и 6. дневног реда – Предлог закона о потврђивању Споразума између Републике Србије и Канаде о подстицању заштите улагања, Предлог закона о потврђивању Споразума између Владе Републике Србије и Владе Републике Јерменије у економској, научној и техничкој сарадњи, Предлог закона о потврђивању Споразума између Владе Републике Србије и Владе Грузије о сарадњи у области туризма и Предлог закона о потврђивању Споразума између Владе Републике Србије и Кабинета министра Украјине о сарадњи у области туризма

Молим министра Љајића да уђе у салу.

Сагласно члану 90. став 1. Пословника Народне скупштине обавештавам вас да сам позвао да садашњој седници присуствују**:** др Расим Љајић, потпредседник Владе и министар трговине**,** туризма и комуникација, Стеван Никчевић, државни секретар у Министарству трговине, туризма и телекомуникација**,** Бојана Тодоровић, помоћник министра трговине, туризма и телекомуникација**,** Јелена Марјановић, помоћник министра трговине, туризма и телекомуникација**,** др Рената Пинџо, помоћник министра трговине, туризма и телекомуникација**,** Јасмина Роскић, начелник Одељења у Министарству трговине, туризма и телекомуникација**,** Славица Вишњић, шеф Одсека у Министарству трговине, туризма и телекомуникација**,** и Данијела Вићентијевић, самостални саветник у Министарству трговине, туризма и телекомуникација.

Поздрављам господина министра.

Сагласно одлуци Народне скупштине да се обави заједнички јединствени претрес о предлозима из тачака 3, 4, 5. и 6. дневног реда, а пре отварања заједничког јединственог претреса, подсећам вас да, сходно члану 97. Пословника Народне скупштине, укупно време расправе за посланичке групе износи пет часова, као и да се ово време распоређује на посланичке групе сразмерно броју народних посланика чланова те посланичке групе.

Молим посланичке групе, уколико то већ нису учиниле да одмах поднесу пријаве за реч са редоследом народних посланика.

Сагласно члану 170. став 1, а сходно члану 157. став 2. Пословника Народне скупштине, отварам заједнички јединствени претрес о**:** Предлогу закона о потврђивању Споразума између Републике Србије и Канаде о подстицању заштите улагања, Предлогу закона о потврђивању Споразума између Владе Републике Србије и Владе Републике Јерменије у економској, научној и техничкој сарадњи, Предлогу закона о потврђивању Споразума између Владе Републике Србије и Владе Грузије о сарадњи у области туризма и Предлогу закона о потврђивању Споразума између Владе Републике Србије и Кабинета министра Украјине о сарадњи у области туризма.

Да ли представник предлагача др Расим Љајић, потпредседник Владе и министар трговине, туризма и телекомуникација, жели реч? (Да)

Изволите, реч има потпредседник Владе др Расим Љајић.

РАСИМ ЉАЈИЋ: Даме и господо народни посланици, као што видите пред вама су четири идентификације, односно споразума о ратификацији. Дозволите ми да кажем врло кратко о сваком од ова четири закона о потврђивању споразума који су данас на дневном реду.

Први је, закон о потврђивању Споразума између Владе Републике Србије и Републике Јерменије о економској, научној и техничкој сарадњи, ради се о једном опште кровном споразуму који је потписан крајем прошле године и који садржи области могуће сарадње између две земље. Овај споразум, такође, предвиђа и формирање мешовите комисије за економску сарадњу између Јерменије, а требало би да дефинише приоритете сарадње између две земље и да решавате текуће проблеме који постоје у тој сарадњи, односно да отклања могуће препоруке.

Наравно, сарадња између Србије и Јерменије је готово занемарљива у економском и трговинском смислу. Један од разлога зашто је тако мала сарадња, односно обим робне размене је чињеница да до сада нисмо имали уговорно правну регулативу, између осталог зато и ратификујемо овај споразум. Географска удаљеност је други елемент због кога је та сарадња на овако високом нивоу. Трећи разлог због којег је важно да овај споразум ратификујемо, односно да га потпишемо, а сада и ратификујемо, јесте чињеница да је Јерменија од 1. јануара постала део царинске уније Русије и Белорусије и Казахстана и да ћемо ми морати да имамо један нови режим трговинских односа са овом земљом и ово представља добар увод, односно основ за закључивање једног таквог споразума и са Јерменијом.

Већ сам рекао да је обим робне размене занемарљиво мали, свега 1,8 милиона долара, од тога је наш извоз 1,7 милиона, углавном извозимо лекове и цигарете. Надам се да ће након овог споразума, након што, такође, потпишемо споразум који је у фази усаглашавања о подстицају и заштити инвестиција, обим трговинске размене између две земље бити значајно већи него што је до сад.

Други споразум, који данас ратификујемо, јесте Предлог закона о потврђивању Споразума између Републике Србије и Канаде о подстицају и заштити улагања. Ово је основни споразум у овој области који представља најбољи начин за привлачење страних инвестиција, који представља сигнал да је земља безбедна и сигурна за улагаче и инвеститоре.

Србија до сада има потписана 52 споразума, са 52 земље. Основ за закључивање ових споразума је један типски споразум који је усвојен септембра месеца прошле године. За разлику од тих типских споразума који представљају основ за преговарање о закључивању оваквих споразума, ово је први споразум који није закључен на основу тог типског споразума и тај типски споразум је, заправо, модел који се користи у ЕЦД.

Ово је споразум који користе углавном Канада, САД и Аустралија као основ за закључење оваквих споразума. Он је модел који представља мешавину између споразума о слободној трговини и класичних билатералних и инвестиционих споразума. То је био основ на који смо закључивали овакав вид споразума и као што сте имали прилике да видите, он садржи пет делова, четири анекса. Суштина је да се обезбеђује, гарантује страним улагачима сигурност, безбедност за своје инвестиције, да регулише односе између улагача и државе која прима те инвестиције, да регулише и начин решавања евентуалних спорова између две стране, тачније, улагача и државе у којој се та средства улажу.

Овај споразум је потписан септембра 2014. Године, после дугих преговора који су трајали више од годину дана, управо због тога што се не ради о типском моделу споразума. Први пут се суочавамо са оваквим видом споразума који закључујемо са једном земљом на основу њиховог типског споразума.

Такође, Канада је за нас важан потенцијални инвеститор, тренутно у Србији постоји 50 компанија које долазе из Канаде. Од тога највећи број њих, 13, јесу компаније које се баве рударским истраживањима, у које је до сада уложено преко 125 милиона долара.

Ми са овим споразумом комплетирамо уговорно правну регулативу када говоримо о економској сарадњи са Канадом. Пре тога је закључен Споразум о избегавању двоструког опорезивања, Споразум о економско-стратешкој сарадњи, као и Споразум о социјалној сигурности, односно о осигурању. Тиме смо у великој мери створили одличан правни основ за будућу економску сарадњу и све видове сарадње, не само трговинску, већ и инвестициону.

Што се тиче друга два споразума, мање-више ради се о типским споразумима, дакле, Предлог закона о потврђивању Споразума између Владе Републике Србије и Кабинета министра Украјине о сарадњи у области туризма и Предлог закона о потврђивању Споразума између Владе Републике Србије и Владе Грузије о сарадњи у области туризма. Мање-више два слична споразума каквих имамо више са другим земљама са циљем да се подстакне сарадња у овој области.

За нас је посебно важна ова сарадња у области туризма са Украјином, с обзиром на величину тржишта, да се Београд међу украјинским туристима и туристичким агенцијама у Украјини посматра и перципира као важан транзитни центар, истина, за летовалишта у Грчкој, Хрватској и Црној Гори, али као важна туристичка дестинација за украјинске туристе. Они су, такође, посебно заинтересовани за наше планине, манастире и бањска лечилишта. Ми верујемо да ће ова два споразума, посебно овај са Украјином подстаћи сарадњу у области туризма и привући далеко већи број туриста из ове две земље него до сада.

ПРЕДСЕДАВАЈУЋИ: Захваљујем, господине Љајићу.

Да ли неко од овлашћених представника посланичких група или шефова посланичких група жели реч? (Да.)

Реч има народни посланик Александар Чотрић. Изволите.

АЛЕКСАНДАР ЧОТРИЋ: Хвала, господине председавајући.

Поштовани господине министре, сарадници господина Љајића, даме и господо народни посланици, у дану за гласање посланице и посланици Посланичке групе СПО и ДХСС гласаће за потврђивање споразума, и желео бих да образложим због чега.

Говорићу најпре о Споразуму о економско-техничкој и научној сарадњи са Јерменијом. С обзиром на то да сам и председник Посланичке групе пријатељства са овом земљом, рекао бих нешто више о значају овог споразума, јер ће он омогућити да се развија област економске, научне и техничке сарадње између наше две земље, да се створи правни основ за оснивање међувладине комисије за праћење ове сарадње, за њено унапређивање, а и за отклањање препрека које би могле да настану током те сарадње.

Између Србије и Јерменије традиционално постоје добри односи, али како је то у септембру прошле године приликом сусрета са министром спољних послова Јерменије, господином Едуардом Налбандијаном, истакао министар спољних послова Републике Србије, господин Дачић, нас везује то пријатељство, али постоји, нажалост, и тај традиционални немар према пријатељима, а то се огледа у чињеници да ми немамо своје дипломатско представништво у Јерменији, да је за ту земљу надлежна наша амбасада у Кијеву, а да ни Јерменија нема своју амбасаду у Београду, да она нашу земљу покрива из Атине и да то умногоме усложњава развој односа између наших земаља.

Даље, постоји и проблем постојања виза, с тим да се нешто лакше добијају јерменске визе. Наиме, када наши грађани путују у ту земљу могу по доласку на гранични прелазима да добију визу, која и не кошта много – шест евра. Али, с друге стране, када Јермени желе да путују у Србију, онда је то компликованије и онда ту визу чекају најмање 10 дана и она се добија или у Москви у нашој амбасади или у Техерану. А не треба говорити колико су ови градови удаљени од Јерменије.

Проблем у комуникацији је и непостојање директне авионске линије између Београда и Јеревана, због чега се путује или преко Беча или преко Москве. Оно што је добро, то је да постоје почасни конзулати. Дакле, у нашој земљи постоји почасни конзулат Јерменије, на чијем челу је господин Предраг Томић, а и наша земља има почасни конзулат у Јеревану. И на њеном челу је познати књижевник, научни радник и преводилац, господин Бабкен Симоњан, велики пријатељ наше земље, који је превео велики број књижевних и научних дела са српског на јерменски језик. Да поменем, поред осталог, да је превео и Горски вијенац.

Наравно да се надамо да ће се остварити обећања двојице министара спољних послова, да ће се приступити отварању дипломатских представништава у рангу амбасада између две земље, што би односе унапредило.

Када је председник Владе, господин Вучић, такође, јесенас, прошле године примио јерменског министра спољних послова, закључено је да има много могућности за развој сарадње, а посебно у области науке, медицине и економије, као и да би требало размислити о увођењу визних олакшица како би се подстакла, пре свег, туристичка и економска размена.

Заиста, као што је министар Љајић и рекао, економски односи не прате ниво традиционално добрих пријатељских и политичких односа. Веома је скроман тај обим економске размене, иако има могућности да Србија, рецимо, извози лекове, да се та сарадња развија у области пољопривреде, а посебно да се извози наш семенски кукуруз. Ми Јерменији можемо да понудимо и заједничка улагања. Оно што Јерменија може да понуди нама, они имају веома квалитетно сушено воће, јужно воће, квалитетна вина, грожђа. Они могу нама да понуде и у области металургије злато, бакар и молибден. Они су иначе највећи светски произвођачи овог последњег метала. А шанса постоји и у развоју туризма.

Иначе, постоји неколико наших фирми које делују на територији Јерменије и око тридесетак наших грађана живи у овој земљи. До сада је потписана Конвенција за избегавање двоструког опорезивања. Недавно је одржан и бизнис-форум који је окупио српске и јерменске предузетнике, високе званичнике да би се унапредио тај потенцијал економске сарадње. Такође, потписан је и Споразум о узајамној заштити и улагању.

Као што сам рекао, налазим се на челу Посланичке групе пријатељства са Јерменијом, па је и то начин и облик сарадње између парламената и уопште између наших земаља. Као што је министар Љајић рекао, Јерменија је од 1. јануара ове године чланица Евроазијске економске заједнице, коју предводи Русија, али то не значи да је Јерменија оријентисана искључиво на сарадњу у оквиру овог савеза. Намера је те земље да се пре свега побољша и продуби економска сарадња са земљама које чине овај савез, али се она не ограничава само на ту врсту регионалне сарадње, већ њихова жеља јесте да учествују у различитим форматима билатералних партнерстава и регионалних и европских асоцијација и интеграција.

Оно што је занимљиво, јесте да Јерменија има веома бројну дијаспору. То је земља која има, негде, око, три милиона становника, а просто делује невероватно податак да чак 7,5 милиона Јермена живи изван те земље, највише у Русији, САД-у, а неколико хиљада Јермена живи и у Србији. Они су веома везани за своју земљу и кажу да у виду дознака они шаљу у Јерменију толико новца да то надмашује укупни национални буџет Јерменије.

Што се тиче Споразума о сарадњи у области туризма са Грузијом, нешто бих рекао само о уговорно правној бази која постоји између Србије и Грузије, да је и она веома скромна и да је потребно интензивирати рад на комплетирању правне основе сарадње. До сада је само три међудржавна споразума потписано између Србије и Грузије, а то су**:** Споразум о сарадњи о узајамној помоћи у царинским питањима, Споразум о избегавању двоструког опорезивања и овај сада споразум који ми ратификујемо, Споразум о сарадњи у области туризма.

Осим тога, потписан је и Протокол о сарадњи између Министарства спољних послова Републике Србије и Министарства иностраних послова Грузије, али ни он није ратификован. Иначе, Влада Србије је овластила наше Министарство спољних послова за његово потписивање, јер смо ми заинтересовани за развој сарадње са Грузијом пре свега када је у питању трговинско-економска сарадња. Колико сам информисан, наша страна је припремила нацрт тог споразума који би требало да буде упућен грузијског страни.

Затим, заинтересовани смо за споразум о узајамном подстицању и заштити улагања. Такође, наша страна је спремна да достави нацрт овог споразума грузијској. Оно што је значајно јесте, ако грузијска страна покаже интерес за успостављање авио-саобраћаја, ми смо спремни да регулишемо обавезе и у области ваздушног саобраћаја на билатералном нивоу и да се таква иницијатива прихвати, да се покрене поступак за закључивање међудржавног споразума. Са друге стране, Грузија је заинтересована за закључивање споразума о узајамној административној помоћи, сарадњи у области пореза.

Као што сам рекао и за односе са Јерменијом, нажалост, наша земља нема своју амбасаду у Тбилисију и ми смо, дакле, још једну препреку дефинисали у тој сарадњи, а то је постојање виза. Е, сада ту постоји једна парадоксална ситуација, а то је да власницима обичних пасоша, грађанских, који путују у Грузију, није потребна виза за улазак у ту земљу и они могу да бораве до 365 дана.

Међутим, још увек није ратификован споразум између Србије и Грузије о укидању виза на дипломатске и службене пасоше за боравак до 90 дана, иако је он достављен грузијској страни. Приликом недавне посете делегације Скупштине Србије Грузији, односно Тбилисију, ми смо били принуђени да показујемо грађанске пасоше, као не бисмо морали да добијамо грузијску визу. Обично је обрнуто. Обично власници службених и дипломатских пасоша лакше улазе на територију неке земље, није им потребна виза, а у овом случају је обрнуто. Значи, потребна је виза управо онима који поседују дипломатске и службене пасоше.

Што се тиче економских односа, та сарадња не одговара потенцијалима, потребама две земље. Иако постоји велика могућност за унапређење сарадње у области металургије, текстилне, прехрамбене индустрије, грађевинарства, туризма, да се либерализује трговина и да се унапреди економска сарадња, а размена је, може се рећи, прилично скромна, рецимо, у 2014. години је износила 12 милиона евра, с тим да је позитивна чињеница да је наш извоз био девет милиона евра, а увоз око три милиона.

Још само неколико реченица о ономе што је министар посебно говорио и што је значајно, да је потписан Споразум о подстицању и заштити улагања са Канадом, да овај споразум представља наставак одличне привредне сарадње Србије и Канаде, да је то један нови корак у стварању потпуно правног амбијента за унапређење економских, привредних и трговинских односа две земље, да овај споразум шаље веома јасну поруку канадским инвеститорима, да Србија поштује међународне правне стандарде у области права улагача и да је безбедна за све стране, па тако и за канадске инвестиције. Као што је министар рекао, веома је позитивна чињеница да у нашој земљи послује 50 канадских фирми, да 13 ради геолошка истраживања, да је укупно 126 лиценци које је Србија издала за различите врсте истраживања, да су чак 80% добиле канадске компаније и да су оне до сада уложиле 125 милиона долара у истраживања, да очекујемо да ће се то повећати у наредном периоду.

Када је председник Владе господин Александар Вучић примио опроштајну посету одлазећег амбасадора Канаде, истакнуто је да су канадске инвестиције у Србији до сада око милијарду долара и да је Канада значајан трговински партнер Србије. Дакле, потписани су и неки други споразуми који омогућавају развој ове сарадње. Министар је поменуо Споразум о стратешкој економској сарадњи. Пре свега, он се односи на сарадњу у области енергетике, рударства, индустрије, инфраструктуре, пољопривреде и тог прехрамбеног сектора. Оно што је добро, да је од 1. јануара прошле године ступио на снагу Споразум о избегавању двоструког опорезивања између Србије и Канаде, а од 1. децембра прошле године ступио је на снагу и Споразум о социјалном осигурању, што је и те како важно и за нашу дијаспору која је бројна у Канади, тако и за све будуће канадске компаније и да кажем да се процењује да у Канади живи готово 300.000 грађана нашег порекла, да су они такође заинтересовани за економску сарадњу са нашом земљом и да су важан чинилац у посредовању, у склапању тих споразума и привлачењу канадских инвестиција, а многи су и сами власници предузећа која инвестирају у Србију.

Да закључим тиме да овај споразум представља заиста снажну поруку пословној заједници у Канади да се више ангажује у Србији, што ће значити нове фирме, то ће довести до отварања нових радних места у Србији, економски раст и развој.

За сам крај, што се тиче Споразума између наше земље и Украјине у сарадњи у области туризма, он је потписан још 2013. године. Нажалост, у међувремену су се десили неки непријатни догађаји, кризна и ратна ситуација у Украјини која може да утиче на смањење путовања грађана Србије у Украјину и украјинских у нашој земљи и да пожелимо само да ће се овај споразум ипак применити тиме што ће се поштовати мировни споразум који се односи на Украјину и да ће наше две пријатељске земље развијати сарадњу и у области туризма. Хвала на пажњи.

ПРЕДСЕДАВАЈУЋИ: Захваљујем, господине Чотрић.

Реч има проф. др Јанко Веселиновић. Изволите.

ЈАНКО ВЕСЕЛИНОВИЋ: Поштовани председавајући, уважени министре Љајићу, на почетку две ствари које желим да дам као моју поруку, као народног посланика, јер смо ми овде сви народни посланици чланови посланичких група, али у сваком случају, морамо имати и свој лични став. Дакле, мој став, али и посланичке групе јесте да ће подржати ова четири споразума, јер они отварају могућност државе Србије за сарадњу у неким областима за које до сада није била створена могућност.

Друга порука вама, и молба, јесте да напустите ову владу, јер сматрам да ваш интегритет, углед, квалитет надилази ову владу. Као што сам остале министре позвао да поднесу оставке, вас позивам да напустите ову лошу, катастрофалну Владу, господине Љајићу.

С друге стране, рећи ћу неколико речи о овим споразумима. Мој колега Чотрић је говорио о значају неких од ових споразума. Посебно се осврнуо на Споразум о подстицању и заштити улагања Републике Србије и Канаде. Свакако, Канада јесте једна моћна земља, моћна економија, са добрим прогнозама за наредни период, нажалост, у односу на наше прогнозе, које су најгоре у Европи и по најновијим подацима једина земља са рецесијом, али треба стварати услове за неку бољу Владу и неку бољу ситуацију која ће моћи да искористи потенцијале овог споразума, господине Љајићу. Чињеница је да је тешко очекивати да постоји неки замишљени реципроцитет између две неупоредиве економије, канадске и српске. Тако да тешко је очекивати значајнија страна улагања домаћих компанија у Канаду. Ту ћемо се сложити, господине Љајићу.

Али, зашто не и очекивати да ћемо у неком наредном периоду када дође нека друга Влада, у којој ћете можда опет бити и ви, али која ће моћи да искористи потенцијале овог споразума и која ће моћи да привуче инвеститоре из Канаде, јер у овом споразуму има доста квалитетних, коректних одредби које стварају једнаке шансе и улагачима из Канаде у Србији и улагачима из Србије у Канади, ставља их, на неки начин у положај домаћих правних лица, на неки начин, наравно не сасвим.

Чињенице је и ово што је говорио господин Чотрић, да у Канади постоји велика Српска заједница од 300.000 Срба и представника других националности, који су напустили Србију у тешким временима, најчешће између 90-их и 2000. године, нажалост, и последњих годину дана све је више захтева за визе за Канаду.

Даћу вам пример једног села у Војводини. Руски Крстур, разговарао сам са уваженом колегиницом Оленом Папугом, која живи у том селу, некада је имао 5.000 становника, данас има 500 становника мање, 10%, највећи број Русина се одселио у Канаду. Од 2010. до 2012, 2013. године је било готово заустављено исељавање, не само зато што се видела перспектива у Србији, али између осталог у томе што су расле пензије, плате, држава Србија је имала неку наду. Последњих четири месеца 80 породица из Руског Крстура тражило је исељеничку визу у Канаду. То је забрињавајући податак, господине Љајићу, можете да га проверите.

Дакле, бојим се да ће ова заједница држављана Србије у Канади бити све бројнија. Можда ће неки од њих, када држава Србија буде уређена земља, пожелети да улажу у Србију и можда ће им овај споразум помоћи. Због тога ми подржавамо овај споразум са Канадом. С друге стране, можда ће неко када држава Србија постане уређена правна држава, са владавином права, пожелети да се врати у Србију и да, можда, уложи нека средства у приватни бизнис, када не буде Министарство финансија и привреде гушило малу привреду, него када буде створило услове за страна улагања.

Нажалост, знате и ви да је све већи број затворених привредних субјеката, а све мањи број отворених привредних субјеката. У том смислу, свакако је потребно још више оваквих споразума. Није битно и споразума који су припремљени у неком претходном периоду, а сада се реализују, то је континуитет спољне политике, нажалост, кога нема тренутно у Србији, односно имамо две спољне политике, о томе ћу говорити код другог међународног уговора, али ми ћемо подржати овај споразум са Канадом.

Наравно то министре значи, ако имате споразуме да треба да имате и амбасадоре у тим земљама. Држава Србија у овом моменту нема 10% амбасадора у односу, дакле, на укупан број амбасадора у земљама у којима имамо амбасаде. Десет посто амбасадора, између осталог, и амбасадора у Немачкој, суседној Хрватској итд. доскора у САД, верујете ми, чак, и не знам какво је стање у Канади, ви то боље знате. Знам да је и тамо било неких промена на амбасадорским местима. Претпостављам да тамо, стицајем околности, могуће је да су се господин Николић и господин Вучић сагласили о том месту амбасадора и да тамо имамо амбасадоре и да ће тамо неко моћи овај споразум да стави у функцију.

Други споразум, о коме бих желео нешто да кажем, јесте Предлог закона о потврђивању Споразума између Владе Републике Србије и Кабинета министара Украјине у сарадњи у области туризма. И ово је веома значајан уговор. Наравно да је битно развијати билатералне односе са Украјином и у области туризма.

Овде постоји неколико веома важних одредби које се тичу неких правила која би требало да поштују туристичке организације Србије и Украјине, приликом упућивања гостију у другу земљу, па се у члану 4. Каже**:** „Стране ће предузимати неопходне мере у циљу осигурања безбедности туриста који путују у њихову државу из државе друге Стране“, Стране (велико), дакле, мисли се на државу Украјину и Србију, „у складу са међународним стандардима“. Свакако да је битно да грађани Србије или грађани Украјине имају могућност и да знају када путују у другу земљу, да ли је у том месту, граду, територији, сигурно.

Министре, имам једно питање за вас, нисам сигуран колико је оно заиста у вашем домену, више се тиче спољне политике, али, да ли ми овај споразум закључујемо са Украјином, Украјином са Кримом и са овим независним областима или га закључујемо са Украјином без Крима и без ових области?! И, да ли овај уговор закључује Србија са или без Косова и Метохије?! Јер, вероватно, ако питате господина Вучића са ким закључујемо – закључујемо са целом Украјином, заједно са Кримом и овим областима, а ако питате господина Николића, вероватно са Украјином, без ових области!

Ми имамо две спољне политике, то је сасвим јасно, али вас молим, чисто да би знале туристичке организације, када путују, када шаљу туристе у Крим, да ли се обраћају туристичкој организацији у Кијеву или некој туристичкој организацији у Криму, или неком Доњецку итд, да знају са ким сарађују. Верујте то им је врло важно. Чак су, неки посланици путовали у те крајеве. Ја не знам, без овог споразума како су они проверавали личну сигурност и да ли су имали препоруке туристичких организација када су ишли тамо. Рекли су у туристичке сврхе и рекли су у личном аранжману, то значи, нису послати од Народне скупштине Републике Србије, па можда би њихова искуства била врло интересантна за туристичке организације, пре свега, као неко лично искуство када путујете у Доњецк како се понашати**;** шта понети са собом, које папире, које пасоше, да ли треба виза, да ли не треба виза, каква је туристичка мапа тог краја. Чуо сам, прилично, у оном пејзажном смислу, врло је леп тај Кримски крај.

Дакле, какве су препоруке туристичких организација у том смислу и где ће се те препоруке налазити, господине министре? Да ли ћете ту добити неке инструкције из Министарства спољних послова или ће то тако стајати, па, како ко процени? Мислим, да то није добро. Претпостављам да ће још посланика, из исте посланичке групе, после овог споразума, хтети да посети тај крај, могуће је да ће ићи организовано. Добро би било да знају којој туристичкој агенцији да се обрате, односно којој туристичкој организацији, да ли тих независних области или власти у Кијеву.

Такође, претпостављам да ће туристичке организације из Кијева и из Доњецка када буду туристи желели да обилазе манастире на Косову и Метохији хтети да знају да ли се обраћају властима Косова са звездицом или Косова и Метохије као АП у оквиру Републике Србије. И, свакако би било, уважени господине министре, на почетку ове беседе позвао сам вас да напустите ову лошу Владу, али бих волео да ви пре тога неке ствари разјасните и да оставите иза себе чисту ситуацију. Према томе, да кажете власти из Кијева – туристичке организације ће се обраћати туристичкој организацији из Србије за обилазак манастира, Пећке патријаршије, свега што има тамо, пуно ствари, које је слика православља, које је слика других вероисповести, има тамо пуно лепих цркава, џамија и тако даље, да знају где могу да се обрати ради тих обилазака.

Дакле, да ли Украјина сматра Србију једном државом и када је у питању овај уговор, када сте разговарали са вашим колегама да ли сте мислили и на те неке ситне детаље, да ли сте водили о њима рачуна?! Па, министре, ако ми не одговорите на сва ова питања нећу вам замерити пошто знам да сте у незгодној позицији. Нека су у домену председника државе, нека у домену министра спољних послова, нека у домену председника Владе, односно сва су питања у његовом домену, јер је он и сам, човек, рекао да је за све одговоран. Хвала.

ПРЕДСЕДАВАЈУЋИ: Захваљујем, господине Веселиновићу.

Реч има потпредседник Владе, др Расим Љајић. Изволите.

РАСИМ ЉАЈИЋ: Као што сте више пута чули од свих државних званичника и ту нема никакве разлике, Србија у потпуности подржава територијални интегритет Украјине, и ми овај споразум, као и друге споразуме, потписујемо са Украјином, као међународно правним субјектом и не само овај споразум.

Ми смо, додуше, пре оружаних сукоба, започели преговоре са Украјином око закључења споразума о слободној трговини и те ћемо разговоре наставити.

Они нису лаки, с обзиром на то да Украјина тражи готово идентичан споразум који ми имамо са Руском Федерацијом, што нама не одговара, имајући у виду комплементарност, много већу комплементарност наше привреде са Украјинском, него са Руском, и ми тражимо асиметрични облик у том споразуму, односно да ми заштитимо неке пољопривредне производе, пет основних пољопривредних производа, да то исто Украјина учини, они траже потпуно идентичан споразум као са Руском Федерацијом.

Дакле, ми поштујемо интегритет Украјине и наставићемо да развијамо најбоље могуће, пре свега, економске односе са том државом, поштујући њену територијалну целовитост.

Што се тиче Косова, Украјина није признала Косово и туристичке организације из Украјине, хипотетички, обратиле би се нашим туристичким организацијама за посету манастирима на Косову, и то вам не говорим само сад теоретски, него се то и дешавало и у пракси. (Аплауз)

ПРЕДСЕДАВАЈУЋИ: Захваљујем, господине Љајићу.

Реч има народни посланик Дејан Николић, као овлашћени представник посланичке групе. Изволите.

ДЕЈАН НИКОЛИЋ: Поштовани председавајући, даме и господо народни посланици, министре Љајићу, сарадници у Министарству, имам неколико конкретних питања и, у међувремену, док размишљате да напустите Владу, било би добро и да заједно урадимо неколико корисних ствари, нарочито за туризам, који је мени важан. Подржаћемо, министре, све споразуме на дневном реду.

Осврнуо бих се на два споразума у области туризма, са Украјином и Грузијом. Добри су, јер они на један бирократски начин јачају сарадњу наших држава и добро је да у даљој разради и даљој сарадњи дођемо и до неких конкретних вредности. Зато ћемо их и подржати.

Важан је члан 5. са Споразума са Украјином, који каже да ће Стране подстицати и подржавати размену статистичких и осталих информација у области туризма, укључујући и прописе који регулишу туристичку делатност у обе државе, туристичке ресурсе својих држава, научна истраживања у области туризма, међународна документа која се могу тицати друге Стране, информативне и рекламне материјале.

Свако ко се бави туризмом, односно ко се бави планирањем и развојем туризма, нарочито мислим на Министарство, зна колико су ове ствари важне за даље планирање развоја туризма у својој земљи и оно до чега сада долазимо јесте планирање развоја туризма. Врло пажљиво пратим ваше изјаве, као неко ко је ресорно задужен за развој туризма.

Долазим из Сокобање, то је за мене лично јако важно и крајем прошле године дали сте изјаву и најавили да ће до краја године бити готов нови нацрт стратегије развоја туризма.

Садржајно, онај нацрт, односно она стратегија која је донета 2006. године јесте истекла, и важно је да добијемо одговоре докле се стигло, какве су анализе деветогодишње стратегије која јесте сада истекла, где смо ми то грешили у компаративних предности, јер јесте чињеница да Србија и даље није на међународној европској туристичком мапи.

Такође, рекли сте да би до краја, односно у првом тромесечју 2015. године, Скупштина требало да усвоји измене и допуне Закона о туризму. Прошло је тромесечје, добро би било да добијемо одговоре докле сте стигли у планирању даљих измена и допуна. Јесте Закон о туризму зрео за одређене промене.

Добро је да о томе разговарамо и у парламенту, наравно, пре тога и на одређеним јавним расправама. Верујем да ћемо пуно тога имати шта да кажемо, верујем и да стручна јавност има шта да дода у смислу унапређења закона у области туризма.

Рекли сте, такође, да ће на „Сретење“ држава почети одређену кампању, заједно са Туристичком организацијом Србије, у промоцији Србије у представништвима у дијаспори. Важно је да чујемо да ли је та кампања кренула, каква су наша предвиђања, који је заправо циљ и да ли има одређених ефеката након две године, уколико јесмо почели. Уколико нисмо, зашто нисмо почели такву једну кампању. То јесте важно.

Важно је, министре, да иза ваших речи стоје конкретне акције Министарства, Туристичке организације и важно је да постоји та кохерентност у изјавама и акцијама које предузимате.

Зашто ово говорим? Па, ову годину, ова влада је почела изјавама које нису биле тако кохерентне, а нарочито говорим, оне изјаве које су биле у смислу приватизација бања, које је дао господин Сертић.

Говорио је, почели смо изјавама да отварамо приватизацију бања, затим је следећа изјава била – не, нећемо приватизовати оне које јесу у спору, мислим и на рехабилитационе центре, на специјалне болнице, а седам од 14 јесу биле у спору са ПИО Фондом.

Изјаве нису биле кохерентне ни у процесу, односно процесу даљег развоја туризма и важно је да добијемо одговоре на ова питања.

Зашто ово говорим? Када направите упоредну анализу, видећете да када је Словенија мењала власничку структуру бања и специјалних болница, читава држава је била на ногама. Разумели су шансу.

Данас су те општине у Словенији у којима се налазе бање најразвијеније општине у Словенији**;** 13% БДП производи туризам у Словенији. Код нас 1,8 или 1,9%, а потенцијали су чак и већи.

Чешка је имала читаву развојну стратегију приватизације и улагање у развој туризма. Па то су важне информације и важно је да у једном дијалогу дођемо до одређених информација. Људи чекају одговоре, туристички посленици и они који се баве туризмом.

Важно је и за моју Сокобању, јер ми живимо од туризма и пољопривреде. То су две делатности које развијају наше општине. Потенцијали су огромни, али капацитети општина нису у оној мери у којој би требало да буду.

Ваш посао јесте да развијате капацитете и локалних самоуправа, да улажете у инфраструктуру. Није посао државе, нити ваш, да градимо и управљамо хотелима и да се бавите туризмом. Ваш је да направите атмосферу да то раде људи који могу да живе од туризма. Зато је важно да добијемо ове одговоре од вас. Хвала.

ПРЕДСЕДАВАЈУЋИ: Захваљујем, господине Николићу.

Реч има потпредседник Владе др Расим Љајић, изволите.

РАСИМ ЉАЈИЋ: Хвала вам на питањима и сугестијама и, нажалост, ја бих се могао сложити са већином ствари које сте ви овде споменули.

Дакле, какве су анализе стратегије која је рађена 2005, односно, важила од 2006. до 2015. године. Врло мали ефекти из два разлога.

Прво, што је та стратегија рађена врло претенциозно, више је била списак жеља или писма о намерама шта треба да се уради, него што су се сагледавале реалне околности у којима та стратегија треба да се спроводи.

Други разлога је глобална економска криза, дакле, два кључна разлога. Могао бих да наведем још, да туризам није добио онај значај који има у свакој земљи са значајним потенцијалима као што је Србија.

Туризам је био негде на периферији када говоримо о привредним гранама. Нису дефинисани јасни приоритети у шта и где треба улагати да би се ти потенцијали у потпуности реализовали. Према томе, та стратегија је добро урађена, али од те стратегије није пуно тога ни урађено. То је наша реалност.

Ми смо сада у завршној фази израде нове стратегије. Ја се извињавам, ја сам, дакле, тачно је, рекао сам да ће бити у првом тромесечју. Ми ћемо каснити месец дана и са изменама Закона и са стратегијом, зато што нисмо хтели, по цени да каснимо, да имамо документ који ће имати исту судбину као и овај претходни документ.

Хтели смо да дођемо до стратегије која ће бити врло кратка, која ће садржавати 12 до 15 туристичких приоритета у Србији у које вреди улагати, инвестирати и подстицати стране улагаче и инвеститоре, а не да „пуцамо у небо“ и да очекујемо да свака општина у Србији буде туристички рај.

То, напросто, није могуће. Нити је то добро, нити земља може на тај начин да развија свој туризам.

Ми данас имамо преко 120 локалних туристичких организација, а верујем да и ви то исто знате, од тога имате можда двадесетак општина или градова који би могли озбиљније да развијају свој туризам и да туристичке организације служе за ухлебљење страначких кадрова за које не знате где ћете, па их, онда, сместите у туризам.

Имамо ситуацију, да се неко не увреди, да су нам лимари председници локалних туристичких организација. То је ситуација која је наслеђена, ми зато сада мењамо закон, пооштравамо услове и за локалне туристичке организације и за регионалне, и за Националну туристичку организацију.

Дакле, још једном се извињавам што ћемо каснити за месец дана, када говорим о изменама закона и када говорим о стратегији. Рекао сам шта је разлог за стратегију. Нисмо били задовољни првим документом који смо добили. Продужили смо јавну расправу, хтели смо да чујемо све, јер то је документ који се доноси за наредних десет година. Сувише би био велики луксуз да ми формално усвојимо неки документ, а да смо и сами тим документом незадовољни, а да га посебно лоше оцењује стручна јавност.

Што се Закона тиче, мање-више смо усагласили и са стручном јавношћу и са привредом највећи део тог текста. Остала је једна ствар због које каснимо тих месец дана, а то је организовање екскурзија и путовања. До сада су имали право сви то да раде, и синдикати и феријалне организације, на исти начин као и туристичке агенције. У првобитној верзији закона то је било искључено и остављена је могућност да ове организације то могу да раде до три дана. Онда смо имали протесте тих организација, сада смо дошли до једног компромисног решења да то могу они да организују, али под врло строгим условима, да најављују та путовања да би обезбедили сигурност путника.

Што се тиче кампање, кампања је почела на „Сретење“, намењена је дијаспори, зове се „Моја Србија“. Циљ те кампање је двострук, да анимирамо дијаспору да током посебно летњих месеци и током зиме посећују туристичке центре у Србији, а да опет дијаспору користимо као амбасадоре да анимирају туристе у земљама где они бораве, живе, да такође, посећују Србију. Та кампања ће трајати целу годину. Ради је, иначе, Туристичка организација Србије и планиран је читав низ активности, пре свега у нашим дипломатско-конзуларним представништвима.

Да будем потпуно отворен, ми смо намеравали да кампању почнемо на „Сретење“, рачунајући да ће у дипломатско-конзуларним представништвима бити организовани пријеми, који се иначе чине поводом „Дана државности“. Пошто ове године није било пара, ти пријеми нису организовани, тако да није било формално почетка те кампање, јер је она почела, заиста, од фебруара месеца и трајаће целу ову годину.

Што се тиче приватизације бања, то јесте рак-рана и можда најтежа ствар са којом ћемо се суочити у овој области. Читав низ парадокса, ми не можемо да развијамо бањски туризам, здравствени туризам док не решимо статус бања.

Да будем потпуно јасан, без приватизације бања немогуће је на било који начин подстаћи улагања нити домаћа, нити страна улагања. Ви сте споменули овај случај да је од 14 бања, седам је у спору, један државни орган тужи други државни орган, када говоримо о власништву. Нико неће да улаже у било коју бању, у колико до те бање постоји држава која је власник неког рехабилитационог центра и пружа, такође, угоститељске услуге. То је потпуно нездрава, нелојална конкуренција. Ми власништво над бањама морамо да решимо на тај начин што ће се највећи део тих бања приватизовати.

Не мислим да су Словенци урадили добру ствар, када су све бање претворили у спа-центре, мислим да сад они исправљају неке грешке из тог модела и ако су направили бум у првој фази, али се већ сада виде слабости једног таквог модела. Мислим да ми можемо да направимо један модел који је између оног што су урадили Мађари и онога што су урадили Словенци, али све друго је илузија. Верујте, можемо и у стратегији да напишемо било шта, уколико се бање не приватизују, уколико не уђе свеж капитал, држава нема тог капитала да улаже у њих, нити треба, као што сте ви и рекли. Врло јасно треба да се разграничи шта је обавеза државе у свему томе, а шта обавеза приватног сектора.

И потпуно је тачно, држава треба да обезбеђује одговарајућу инфраструктуру, све остало треба да буде на приватној иницијативи, приватном улагању и приватним инвестицијама. Без тога бањски туризам остаће само потенцијал.

Ми имао преко хиљаду термалних извора што нема ниједна држава у Европи, али можемо само то да констатујемо уколико не буде свежег новца, обртних средстава који ће тај капитал претворити у нешто конкретно.

ПРЕДСЕДАВАЈУЋИ: Захваљујем, господине министре.

Реч има народни посланик Дејан Николић. Изволите.

ДЕЈАН НИКОЛИЋ: Хвала, господине Бечићу.

Сагласили смо се око већине питања. Немам дилему, уопште, да ћете добро урадити предлог и нацрт стратегије. Важно је да у једном дијалогу имате разумевања и за ставове опозиције, за шта немам сумње у Министарство у овом тренутку.

Био сам пре неколико година и председник Одбора за трговину и туризам, сарађивао сам са вашим сарадницима са којима ви данас сарађујете, разумем и знам њихове капацитете, али вас још једном позивам, важно је да у дијалогу дођемо до одређених решења и у стратегији и у закону.

Тачно је, ја сам навео Словенију као пример. Зашто? Зато што они јесу ушли у процес модернизације. Ми смо у процес модернизације бања ушли новим законом о приватизацији, али са Законом о бањама из 1992. године. То је нешто што, такође, желим да напоменем и важно је, исто, да кренемо да разговарамо о новом закону о бањама, јер до сада није било снаге ни да се разговара.

Ја сам вама пре, мислим, месец дана, упутио једно питање, посланичко питање, одговорили сте, захвалан сам, позвао сам вас да активније учествујете у одређеним процесима који се тичу развоја локалних самоуправа у области туризма. Наиме, долази до тога да смо у процесу у последњих 15 година мењали власничку структуру, рецимо, великих хотела и дошли до тога да одређене друштвене хотеле преведемо у државне и онда смо ту стали.

Сагласни смо око тога да је држава лош власник и да не треба она да се бави туризмом, треба да прави атмосферу, да гради инфраструктуру. Међутим, локалне самоуправе немају капацитета да ставе на ноге оне комплексе који су носиоци туризма у одређеним локалним самоуправама. Није могуће да сама општина то ради.

ПРЕДСЕДАВАЈУЋИ: Време, господине Николићу.

ДЕЈАН НИКОЛИЋ: Извините, само још неколико секунди.

Зато вас позивамо, још једном, да се укључите и помогнете локалним самоуправа да стану на ноге, они комплекси који су носиоци туризма у одређеним општинама. Хвала.

ПРЕДСЕДАВАЈУЋИ: Захваљујем.

Реч има потпредседник Владе, др Расим Љајић. Изволите.

РАСИМ ЉАЈИЋ: Када сте ме већ подсетили везано за локалне самоуправе, ми смо пре, неких, месец дана расписали јавни позив за пројекте из области развоја туристичке инфраструктуре на локалном нивоу.

Верујте, стварно имамо проблем да одаберемо пројекте који ће заиста допринети развоју туризма не само на локалу, већ и на централном нивоу.

Показаћу вам шта нам све не долази као захтеви и као предлози. Стиже нам захтев да је важно за туристички развој тог града да се изгради јавни WC, и за то се траже паре. Дакле, ми имамо 450 милиона динара, што нису велика средства, за ове пројекте.

Ми смо до сада, мислим, одобрили два пројекта. Ми имамо проблем да нађемо заиста пројекте, да их препознамо као важне за развој туризма на локалу, региону и у читавој земљи. Користим прилику да позовем све општине да конкуришу са пројектима, не да добијете неки новац који ћете искористити за кампању, у реду, то је легитимна ствар, али дајте, уложите бар та средства у нешто што ће стварно да створи неку вредност, што ће стварно да привуче неке туристе, а не да направимо неку слику која ће можда да изгледа добро споља, а у суштини никакве користи од тога неће имати.

Према томе, још једном позив свим локалним самоуправама да поднесу пројекте, да ово мало средстава којима располажемо желимо да расподелимо на најбољи могући начин!

ПРЕДСЕДАВАЈУЋИ: Захваљујем, господине Љајићу.

Реч има народна посланица Стефана Миладиновић, као овлашћени представник СПС. Изволите.

СТЕФАНА МИЛАДИНОВИЋ: Хвала, председавајући. Поштовани министре, уважени сарадници из Министарства, колеге народни посланици, пред нама су данас четири билатерална споразума које Народна скупштина треба да ратификује и ова четири споразума, као и бројни до сада ратификовани споразуми, доприносе учвршћивању међународног политичког и економског положаја Србије.

Билатерална привредна сарадња са многим државама света потврђује висок ниво интересовања за Србију, као пожељну дестинацију за инвестиције и спољну трговинску размену. У том смислу сматрамо веома значајним споразуме између Републике Србије и Канаде о подстицању и заштити улагања и Споразум са Јерменијом о економској, научној и техничкој сарадњи.

Република Србија са Канадом и са Јерменијом има веома добре дипломатске односе и вишедеценијску сарадњу. Ова сарадња до сада је била потврђивана потписивањем више споразума ових држава.

Са Канадом имамо ратификоване споразуме о социјалној сигурности, о правној помоћи у кривичним стварима, о реадмисији, као и многе друге.

Са друге стране, са Јерменијом, такође, имамо више ратификованих споразума, као што су Споразум о избегавању двоструког опорезивања, о правној помоћи у кривичним стварима и други.

Споразуми о којима данас разговарамо представљају још једну потврду више о остваривању добрих билатералних споразума са Канадом, односно Јерменијом.

Споразум са Канадом о подстицању и заштити улагања видимо као додатни импулс добре привредне сарадње наше две државе. Већ је неколико пута речено данас да у Србији послује преко 50 канадских компанија и претежно у области рударства и рударско-геолошких истраживања. И даље расте интересовање канадских партнера, што охрабрује за секторе рударства, енергетике, инфраструктуре, пољопривреду и прехрамбену индустрију.

Познато је да је Канада једна од чланица Г8 (Група Осам) и једна од највећих сила када је у питању промет роба, што за Србију може имати велики значај. Канаду и Србију као две пријатељске земље везује и велика српска заједница у тој земљи. Према неким проценама она броји између 150.000 и 170.000 грађана. Међу њима и велики број угледних и признатих привредника и власника великих компанија. Као што је једном приликом рекао канадски амбасадом Роман Вашчук – овде свако има некога ко има некога у Канади. Те људске везе су драгоцене везе и између наших земаља везе.

Основа економске сарадње Србије и Канаде свакако је Споразум о стратешкој, економској сарадњи, који су наше две државе потписале 2012. године, а којим су утврђене све области билатералне сарадње.

Споразум о заштити и подстицању улагања омогућиће канадским компанијама, које желе да улажу у нашу привреду, статус најповлашћеније нације, пуну заштиту и безбедност њихових инвестиција. Ово је важно, пре свега, због чињенице да канадске компаније желе дугорочна улагања и пословање у Србији, а не само по принципу – дођи, иди и узми, као што је био случај са неким страним компанијама других држава протеклих деценија.

Споразум који треба да ратификујемо гарантује и правну заштиту улагања у складу са домаћим законодавством, али и у складу са Међународним правом у овој области, као и са одредбама Вашингтонске конвенције о решавању инвестиционих спорова између држава и држављана других држава, чија је потписница и Република Србија. Споразум је гарант обезбеђења стимулативних услова за канадска улагања, као и безбедног и стабилног пословања канадских компанија у нашој земљи.

Што се тиче другог споразума, којим се, такође, унапређује билатерална сарадња и потврђују традиционално добри односи двеју држава, јесте Споразум између Владе Републике Србије и Републике Јерменије о економској, научној и техничкој сарадњи. Овим споразумом ствара се институционални оквир за унапређење сарадње у овим областима између две потписнице.

Ово је један мултидисциплинаран споразум којим се уређују економски односи између наших држава у области науке, технологије, инвестиција, односно индустрије, пољопривреде, заштите животне средине, туризма, транспорта, информационих и комуникационих технологија, као и других области.

Споразум предвиђа и формирање, као што сте већ нагласили, министре, међувладине комисије која ће пратити спровођење споразума, односно закона. Споразум је веома стимулативан за повећањем спољнотрговинског промета у назначеним областима и истовремено Споразум је гарант поштовања правних система држава потписница, као и међународних правних стандарда који се односе на области ове сарадње.

Истина је да упркос историјско добрим односима народа Србије и Јерменије, због географске удаљености, ова сарадња је испод жељеног нивоа, али је чињеница да ће се та сарадња у наредном периоду побољшати.

Да подсетим да је наш шеф дипломатије Ивица Дачић после састанка са јерменским шефом дипломатије најавио иницијативу за укидање виза за грађане наших земаља и овај акт је био добар оквир у складу са Споразумом који ћемо данас ратификовати.

Када су у питању два споразума у области туризма са Грузијом и Украјином, који је данас треба да потврдимо, важно је рећи да оба споразума имају за циљ побољшање туристичке позиције Србије у оквиру европског туристичког простора. Србија има значајне и разноврсне туристичке потенцијале, који, нажалост, нису довољно познати свим европским тржиштима, недовољно су познати тржиштима Грузије и Украјине.

Са овим државама Србија има традиционално добре односе и зато је добро да туристички аспект економске сарадње са овим државама добије правни оквир. Оба споразума, подсетићу, потписана су 2012. године када је председник Владе био садашњи шеф дипломатије господин Дачић. У време његовог боравка у Украјини на бизнис-форуму, који је окупио преко 100 српских и украјинских предузећа, потписан је овај споразум са Украјином, а месец дана касније и са Грузијом.

Овим споразумима предвиђени су бројни облици туристичке сарадње, од промоција туристичких потенцијала, преко организовања путовања, па до размене туристичких и статистичких података.

Важно је да споразуми подразумевају принципе равноправности и узајамне користи држава потписница. Споразуми се ослањају на правне системе наших држава, али и на међународно право, такође. Ови споразуми треба да допринесу побољшању међународног положаја Србије, као туристичке дестинације, да допринесу повећању девизног прилива по основу туризма.

Сви споразуми о којима данас говоримо имају исти циљ, а то јесте унапређење билатералних односа Србије са Канадом, Јерменијом, Украјином и Грузијом и СПС свакако подржава и подржаће, односно гласаће за ове споразуме. Хвала. (Аплауз)

ПРЕДСЕДАВАЈУЋИ: Захваљујем, госпођице Стефановић.

Реч има овлашћени представник СНС, народни посланик Жарко Мићин.

Изволите, господине Мићин.

ЖАРКО МИЋИН: Захваљујем, председавајући. Поштовани председавајући, господине министре, представници Министарства, даме и господо народни посланици, пред нама су данас четири врло важна закона о потврђивању међународних споразума, и то**:** међународни Споразум између Србије и Канаде о подстицају и заштити улагања, Споразум између Републике Србије и Јерменије о економској, научној и техничкој сарадњи, Споразум између Владе Републике Србије и Владе Грузије о сарадњи у области туризма и Владе Републике Србије и Кабинета министара Украјине о сарадњи у области туризма.

Што се тиче Споразума са Канадом, овај споразум је закључен 1. октобра 2014. године и он представља правни оквир и основ за заштиту и привлачење инвестиција како у Србију, тако и у Канаду. Основни циљ овог споразума је јачање и побољшање привредних и економских активности код обе државе, и, као што сам већ рекао, заштита улагања.

Оно што је значајно код овог споразума јесте да он дефинише и има посебне заштитне механизме за улагања, и то пре свега механизам заштите путем националног третмана, где свака земља гарантује улагачу друге земље, потписнице, да ће добити исти третман какав даје и сопственим улагачима. Такође, оно што је значајно јесте заштита свих улагача од дискриминације. Ту је и заштита од експропријације, где се дефинише да се експропријација на улагањима може извршити само у случајевима предвиђеним законима. И, дефинише се и одређена накнада у виду камате, од момента када је спроведена експропријација. Оно што је значајно јесте да се дефинише и накнада од губитка за потенцијалне улагаче, али то само у случајевима више силе, као што су рат или елементарне непогоде.

Такође, заштита права је дефинисана и путем Међународног арбитражног суда у случајевима да дође до спорова, а све у складу са Вашингтонском конвенцијом и другим конвенцијама које су наше земље потписале.

Сматрам потписивање овог споразума изузетно значајним зато што ће заштитити улагања, како у Србији, тако и у Канади, а посебно из разлога што је Канада једна од економски најмоћнијих земаља света са БДП од преко 721 милијарду долара на годишњем нивоу. Канада је трећи највећи извозник нафте и природног гаса у свету. Такође, један је од највећих извозника руде гвожђа и руде никла.

Сматрам да ће овај споразум искористити свој пуни потенцијал преко Канадско-српске асоцијације, пословне асоцијације која ће сигурно допринети томе да се овај споразум искористи у његовом пуном потенцијалу.

Сад бих прешао на Споразум између Републике Србије и Јерменије о економској, научној и техничкој сарадњи. Овај споразум је потписан у Јеревану 12. октобра 2014. године и представља правни оквир и основ за развој и подстицање економске, научне и техничке сарадње између две земље и то у областима инвестиције, туризма, индустрије, науке, технологије и пољопривреде.

Како би се постигли основни циљеви овог споразума дефинише се да ће стране потписнице омогућити комуникацију и сарадњу између владиних институција, везу између професионалних удружења, формирање заједничких предузећа, као и друге активности на унапређењу сарадње у овим областима.

Значајно је рећи да је Споразумом дефинисано и тело које ће пратити реализацију задатака из овог Споразума, а то је Међувладина комисија, која ће бити састављена од представника надлежних институција обе стране и њен задатак ће бити свакако да испитује функционисање овог споразума, да разматра програме економске, научне и техничке сарадње између две земље.

Потписивање овог споразума је значајно, јер је економска сарадња Републике Србије и Републике Јерменије, нажалост, на поприлично ниском нивоу и карактерише је робна размера од, неких, свега два милиона долара на годишњем нивоу у трговини и то највише у извозу лекова, машина за припремање језграстог воћа и поврћа. Док је увоз био у претходној години само 124 хиљаде долара и односио се пре свега на машине за бушење.

Овај споразум ће омогућити развој и подстицање економске, научне и техничке сарадње и посебно ту могу да кажем да Србија може да помогне Јерменији својим искуствима у пољопривреди, на пример, пре свега у извозу наше семенске робе за коју знамо да је заиста квалитетна, док бисмо, рецимо, из Јерменије могли да увозимо сушено воће које они производе и које је заиста изузетног квалитета, као и неке руде, на пример, молибден, јер су они један од највећих произвођача.

Сад бих прешао на Споразум између Владе Републике Србије и Владе Грузије о сарадњи у области туризма. Овај споразум је сачињен 4. јула 2013. године у Београду и представља правни оквир и правни основ за сарадњу у области туризма, кроз успостављање сарадње између организација које учествују у развоју туризма и инвестирају у предметну област.

Сарадња ће се у области туризма између две државе остваривати кроз заједничке активности у виду промоције организованих туристичких путовања, заједничких пројеката, као и разменом стручњака и информација у области туризма.

За спровођење ових споразума и његових циљева споразумне стране ће, такође, основати једно радно тело, а то ће бити Мешовита комисија која ће се састојати од представника обе споразумне стране и то надлежних институција за област туризма. Сигуран сам да ће овај споразум знатно помоћи у побољшању и развоју туризма обе земље.

Сад бих прешао на Закон о потврђивању Споразума између Владе Републике Србије и Кабинета министара Украјине, који је, такође, закључен у у Београду дана 6. јуна 2013. године. Основни циљ овог споразума је унапређење сарадње Србије и Украјине у области туризма и јачање билатералних односа две државе кроз ову област на принципима равноправности и узајамне користи. Овим споразумом Србија и Украјина су се обавезале да ће подстицати билатералну туристичку размену, као и да ће допринети успостављању директних контаката надлежних институција у области туризма. Такође, обавезале су се да поједноставе процедуре и документацију у области туризма како би туристи на лакши начин могли да дођу до потребне документације и на лакши начин путују.

Како би се спровео основни циљ овог споразума, а то је јачање билатералне сарадње у области туризма, две државе Влада Републике Србије и Украјине предвиделе су формирање једне радне групе за туризам састављене од представника институција обе стране које су задужене за туризам.

Побољшање билатералних односа две државе у области туризма је значајно, не само да ће довести до побољшања сарадње у области туризма, већ и побољшања укупних билатералних односа две државе и њихово подизање на један виши ниво.

Сматрам да ће сви ови споразуми омогућити побољшање билатералних односа између држава потписница, побољшање сарадње између држава у областима на које се односе, јачање веза између народа и свакако новим инвестицијама у свим државама потписницама.

Поздрављам једну овакву интензивну дипломатску активност Владе Републике Србије, која се огледа кроз ове споразуме које потписујемо и позивам их да наставе и даље тако да раде. Посланичка група СНС подржаће ове предлоге споразума у дану за гласање. Хвала. (Аплауз)

ПРЕДСЕДАВАЈУЋИ: Захваљујем.

Пошто немамо више пријављених од овлашћених представника посланичких група, прелазимо на редослед народних посланика према пријавама за реч о заједничком јединственом претресу.

Реч има народни посланик Ненад Милосављевић.

Изволите, господине Милосављевићу.

НЕНАД МИЛОСАВЉЕВИЋ: Поштовани председавајући, поштовани министре са сарадницима, поштоване колеге народни посланици, пред нама су данас два споразума из области туризма које Народна скупштина треба да ратификује.

У питању су**:** Споразум о сарадњи у области туризма између Владе Републике Србије и Владе Грузије и Споразум између Владе Републике Србије и Кабинета министара Украјине о сарадњи у области туризма.

Као што знам Споразум са Украјином је потписан у јуну, а Споразум са Грузијом је потписан јула месеца 2013. године. Оба споразума имају за циљ стварање институционалних оквира за развој свих облика сарадње у области туризма и јачање туристичких веза, што за Србију представља још једну озбиљну шансу да туристичким тржиштима Грузије и Украјине представи своју туристичку понуду и огранизованије је пласира.

Дакле, Србија жели овим споразумима да побољша своју туристичку позицију на европској туристичкој мапи. Са овим државама Србија има традиционално добре односе, тако да сарадња у области туризма треба да допринесе унапређивању укупних билатералних односа, односно укупне економске и привредне сарадње Србије са Грузијом, односно Украјином.

Привредна сарадња са Грузијом углавном се односи на област индустрије, металне конструкције, контејнера, лекова. У 2013. Години, на пример, та привредна размена је вредела око три милиона долара, од чега је српски извоз достизао 2,8 милиона долара, дакле, постоји добра извозна основа коју туристички промет може да повећа.

Када је у питању Украјина, треба истаћи да наше две земље имају дугогодишњу привредну сарадњу. Подсетићу да је садашњи министар спољних послова 2013. године у функцији премијера, отворио бизнис-форум српских и украјинских привредника, уз учешће преко 80 предузећа из Србије. Овом приликом је било готово потписивање Споразума о слободној трговини са Украјином. Иначе, за сада са Украјином Србија има најразвијенију сарадњу у области индустрије и грађевинарства, али постоји велики простор за унапређење сарадње у области агрокомплекса, енергетике, транспорта робе и у области туризма.

Тих дана је потписан и Споразум са Украјином о сарадњи у области туризма, којим је потврђена жеља обе државе да се добри билатерални односи потврде институционализацијом сарадње у области туризма. Србија као туристичка дестинација последњих година постаје све интересантнија иностраним туристима, јер има велики туристички потенцијал и различите видове туристичке понуде. Нажалост, доста тога није познато иностраном тржишту. Један од разлога је и чињеница да не постоји адекватна размена туристичких информација, тако да становништво, односно потенцијални туристи, туристичка привреда и организатори путовања у Грузији и Украјини нису довољно упознати са туристичком понудом Републике Србије.

Овим споразумом се потврђује спремност Србије и Грузије, односно Србије и Украјине да успоставе сарадњу у области туризма на институционалном нивоу, чиме се стварају услови за њен даљи развој и унапређивање. На овај начин успоставља се и оквир за јачање укупних економских односа између држава потписница, путем сарадње између појединих партнера у туризму. Иначе, сарадња Републике Србије и Грузије, Републике Србије и Украјине у области туризма много је слабија него што би то било могуће, имајући у виду ниво традиционално добрих укупних билатералних односа Србије са овим државама.

Нажалост, туристичка размена са Грузијом и Украјином једва је статистички видљива. Званична статистика у нашој земљи евидентира туристички промет са овим земљама као доласке из осталих европских земаља, што представља, наравно, својеврсну потврду више него скромних резултата туристичког промета.

Ова празнина се попуњава споразумима које треба да ратификујемо после данашње расправе, јер су у њима наглашени посебни облици сарадње од интереса и значаја за развој туризма у државама потписницама, у циљу успостављања правне основе за даљи развој туристичке размене.

Важно је рећи да се са обе државе јача сарадња заснована на принципима равноправности и узајамне користе.

Државе потписнице ће сарадњу у области туризма остварити у складу са важећим прописима у својим државама, укључујући ове споразуме, као и у оквиру стандарда међународних туристичких организација.

Споразуми са Грузијом, односно Украјином, омогућавају сарадњу успостављањем директних контаката између надлежних органа у области туризма, између тур-оператера и других релевантних субјеката и организација у државама потписницама које се баве туристичком делатношћу.

Споразумима се предвиђају и мере које су дужне да предузму стране потписнице у циљу осигурања безбедности туриста једне земље за време боравка у другој држави потписници, при чему се морају поштовати и међународни стандарди.

Један од важних циљева ових споразума јесте подстицај развоја туристичке инфраструктуре и материјалне основе туризма и инвестирање у туристичку индустрију. Овај аспект за развој туристичке привреде Србије има велики значај, имајући у виду разноврсност туристичке понуде и велике могућности њеног развоја.

А познато је да Србија има велике потенцијале за развој бањског, планинског, сеоског и транзитног туризма, да има богату културну баштину и велики број међународно признатих и познатих туристичких манифестација, као што су „Гуча“, BIR FESR, EXIT, па и „Нишвил“ (Nisville Jazz Festival), на крају крајева.

Сарадња предвиђена овим билатералним споразумима подразумева и подручје размене стручњака и програме едукације за туристичке званичнике и професионалце, за сарадњу између организација које се баве истраживањем у области туризма, размену статистичких података и других информација од значаја за туристичку сарадњу две земље. Оба ова споразума се закључују на пет година, са могућношћу аутоматског продужавања за наредни петогодишњи период.

На крају, треба истаћи да спровођење ових споразума не изискује посебна финансијска средства из буџета Републике Србије, а, с друге стране, очекује се да њихова ратификација и примена допринесу не само туристичком већ и укупном економском развоју Републике кроз повећани девизни прилив од туристичког промета, као и кроз евентуалне инвестиције у туристичкој инфраструктури.

Имајући у виду све разлоге које је предлагач изнео, као и стварне очекиване ефекте, Посланичка група СПС ће у Дану за гласање подржати ратификацију ова два билатерална споразума. Хвала. (Аплауз)

ПРЕДСЕДАВАЈУЋИ: Захваљујем.

Реч има народна посланица Мирјана Ђоковић. Изволите.

МИРЈАНА ЂОКОВИЋ: Поштовани председавајући, уважени министре са сарадницима и колеге посланици, на данашњој седници рећи ћу само неколико речи о споразумима који су данас на дневном реду.

Као трећа тачка дневног реда на овој Четвртој седници Првог редовног заседања је Споразум између Србије и Канаде о подстицању и заштити улагања.

Споразум је потписан 1. септембра 2014. Године, у Београду и жеља је да стране уговорнице установе правни оквир у коме ће се обезбедити додатно привлачење инвеститора. Овим споразумом улагачима се гарантује пуна заштита и безбедност њихових улагања.

Улагачима из земаља уговорница се гарантује да у односу на њихово улагање неће бити извршена експропријација нити, пак, нека друга мера државе, осим у случајевима прописаним законом и по строго прописаном поступку, као и да ће све бити праћено једном ефикасном и ефективном накнадом.

За извршавање Споразума о подстицању и заштити улагања између Републике Србије и Канаде не стварају се посебне финансијске обавезе за Републику Србију.

Уколико анализирамо стање које је сада актуелно, слободно можемо рећи да је канадска привреда врло заинтересована за улагање у Србију, посебно у области енергетике, рударства, пољопривреде, прехрамбене индустрије и инфраструктуре.

У Србији послује више од 50 канадских компанија и евидентно је да постоји обострани интерес за унапређење економске сарадње две земље. Канада свесрдно подржава реформе и европски пут Србије и залаже се за убрзани развој економске сарадње.

У прошлој години, робна размена између Србије и Канаде увећана је близу 50%, али у наредном периоду очекује се веће улагање и веће увећање извоза из Србије у Канаду.

Поред економске, очекујемо свакако и унапређење сарадње у области образовања.

Четврта тачка дневног реда тиче се Споразума између Владе Републике Србије и Владе Републике Јерменије о економској, научној и техничкој сарадњи. Жеља потписница Споразума ове две земље је да се интензивира и диверзификује њихова узајамна трговина, водећи се принципима једнакости, заједничког интереса и међународног права.

Економска сарадња ове две земље за сада је на ниском нивоу и углавном је то робна размена. То је свакако испод потенцијала привреде ове две земље и тај ниво робне размене је незадовољавајући, готово симболичан. Зато је и дошло до овог споразума, јер се очекује да ће управо он пружити добру основу за једно интензивирање економске сарадње и просперитета.

У првих седам месеци 2014. године вредност извоза у Републику Јерменију износила је 1,1 милион долара, а целокупна вредност увоза робе јерменског порекла 63 долара – односило се углавном на увоз фолије од алуминијума.

За извршавање овог споразума средства ће се обезбедити у оквиру лимита утврђених фискалном стратегијом, на разделу министарства надлежног за економске односе са иностранством.

Што се тиче Споразума између Владе Србије и Грузије у области туризма, он треба да омогући институционални оквир за јачање сарадње између земаља потписница Споразума, а то опет за резултат има јачање укупних економских односа између ове две државе.

Званична статистика показује и бележи да се туристички промет са Грузијом третира као долазак из осталих европских земаља, што је потврда скромних резултата. Потенцијални туристи из Грузије нису довољно упознати са туристичким потенцијалима са којима Србија располаже.

Нагласак се у члану 1. Споразума ставља на јачање сарадње, на повећање разумевања историје и културе обе земље. Члан 3. предвиђа да се сарадња оствари путем промоције организованих групних и индивидуалних туристичких путовања између ове две државе. То се још може употпунити разменом туристичких информација, као и подржавањем развоја кадрова у области туризма и угоститељства.

Чланом 6. предвиђено је формирање Мешовите комисије, која на основу свог пословника уређује и прати активности између представника институција две земље којима је надлежност област туризма.

Што се тиче шесте тачке дневног реда, она се тиче Споразума између Владе Републике Србије и Кабинета министара Украјине о сарадњи у области туризма, што није у складу са традиционално добрим укупним билатералним односима.

Такође, и овде имамо ситуацију да су јако скромни резултати, а Споразум треба да унапреди сарадњу у области туризма ове две земље, да подстакне билатералну размену и да успостави директне контакте између надлежних органа у области туризма, туристичких агенција, као и других релевантних субјеката и организација које се баве туристичком делатношћу. На пример, предвиђено је јачање и развој туристичке инфраструктуре, материјалне базе, као и инвестирање у туристичку индустрију.

Члан 7. предвиђа организацију семинара за туристичке званичнике и професионалце. Чланом 9. предвиђено је оснивање радне групе за туризам у циљу праћења примене овог споразума, а битно је рећи, залажемо се за спровођење Закона о потврђивању овог споразума и битно је рећи да то не изискује нека посебна средства када је у питању буџет Републике Србије.

У дану за гласање Посланичка група Српске напредне странке свакако ће да подржи ове споразуме о којима смо данас водили дискусију, као и избор судије који је настао као званичан Предлог Високог савета судства. Хвала лепо. (Аплауз)

ПРЕДСЕДАВАЈУЋИ: Захваљујем, госпођо Ђоковић.

Реч има народни посланик Зоран Бојанић, а нека се припреми народна посланица Ирена Алексић.

Изволите, господине Бојанићу.

ЗОРАН БОЈАНИЋ: Захваљујем. Уважени председавајући, господине потпредседниче, колегинице и колеге, пред нама се налази сет од четири међудржавна споразума, два су у области туризма, свесни да туристичка размена са Украјином и Грузијом и јесте на нивоу статистичке грешке, Влада је управо због тога и предложила ове споразуме и потписала, и дала нама на усвајање.

За разлику од колега који су у малопређашњим дискусијама, па, на један духовит, рекао бих, саркастичан начин покушали обрадити тему сарадње у области туризма Србије и Украјине, сматрам да ћемо сигурно остварити завидне резултате, много боље него што су били до сада.

Оно о чему бих више времена потрошио и више ваше пажње одузео, то је Споразум између Србије и Канаде. Пре свега, као у два сазива председик Посланичке групе пријатељства са Канадом и што ми је посебно задовољство, то је била једна мала посланичка група у оном претходном сазиву, на иницијативу колегинице Марије Обрадовић, Олене Папуге и моју, четврти члан је био Радмило Костић, покренули смо неку причу. Та прича се већ видела у посети господина Ноела Кинселе, председника Сената Канаде у септембру 2013. године, када сам био домаћин делегације Сената Канаде у Србији.

Своје велико место у свим причама и свим разговорима који су вођени на нивоу влада, на нивоу председника парламената има и пређашњи амбасадор Канаде у Србији, то је господин Роман Вашчук, човек који се заузео, свим својим и знањем и потенцијалом, да што више инвеститора из Канаде доведе у Србију и да у Србији где год може помогне, било да смо били некада у проблемима са поплавама или било шта, или су то биле акције обезбеђивања инкубатора за наша породилишта, амбасадор Роман Вашчук је био присутан и држава Канада је била присутна. А зашто и не? Канада је економски џин. Ако кажем да имају само 3% незапослених, па зар нам није циљ да сарађујемо и да сарадња, која јесте интензивна, у овом тренутку буде и много већа и много шира?

Такође, поменућу, овде смо данас помињали цифре од 120 хиљада до 300 хиљада наших људи у дијаспори, отприлике то је нека цифра, око 200 хиљада наших људи у дијаспори живи у Канади, па ми је посебно задовољство што, опет, могу да поменем човека који је пре 70 година напустио Србију, то је господин Миломир Главчић, са којим се, игром случаја, лично нисам никада упознао, али смо разменили конверзацију, како телефоном тако и писаним путем, то је човек који је све стекао у Канади, а улаже у Србију. Није инвеститор. У годинама је, има 90 година и он не жели више да инвестира, да ствара, али зато жели да буде донатор, односно да поклони овој нашој држави све што може. Граду Краљеву је поклонио милион евра и направио један диван мост, мост који спаја две обале Ибра. И, како је то господин Кинсела у разговору са ондашњим председником нашег парламента господином Небојшом Стефановићем рекао**:** „Наш циљ је да нас двојица, као председници два парламента, направимо мост какав је грађанин Канаде и држављанин Канаде, Србин пореклом, Миломир Главчић учинио у његовом Краљеву“.

Такође, ту се не завршава прича о Миломиру Главчићу. Миломир Главчић је управо прекјуче уплатио 600 хиљада евра и обезбедио магнетну резонанцу за болницу у Краљеву, а болница у Краљеву ће том магнетном резонанцом покривати подручје Краљева, Врњачке Бање, Рашке и Новог Пазара. Зашто не искористити све те предности које имамо како са нашим људима који живе у Канади, тако и са привредницима из Канаде који су стварно заинтересовани да инвестирају у нашој држави, а посебно након овог споразума?

Канада инвестира пре свега у енергетику и рударство. Ту ћу поменути хидроелектране, пре свега ону Бистрица, у коју је уложено, негде, око 600 хиљада евра и Бродарево, надам се да ће то ићи својим током, као и велику инвестицију у „Рударско-топионичарски басен Бор“. Напоменућу само да је и „Бомбардијер“ уложио одређена средства и отворио у Војводини једну фабрику каблова и да не набрајам даље.

Канађани су пре свега познати овде код нас по томе што много помажу. Мислим да има око 70 лиценци за испитивања нашег рудног блага. Тренутно у Србији ради преко 50 фирми из Канаде. У задњих неколико година уложено је преко милијарду евра директних инвестиција из Канаде. Спољнотрговинска размена са Канадом не прати ову причу и ја мислим да ћемо управо кроз овај споразум то и побољшати и да ћемо ту сарадњу подићи на виши ниво. Мислим да је тренутно спољнотрговинска размена око 40 милиона евра.

Европски пут Србије и све ово што ми радимо овде, у циљу приближавања Европи, такође, помаже нам да будемо за канадске инвеститоре доста атрактивни и канадски инвеститори, као и Влада Канаде, Србију виде као центар овог дела Европе и део у који треба улагати. Сматрају нас лидером у региону.

С обзиром на то да су моје колеге доста тога рекле и да не би требало више дужити, ја вам захваљујем. (Аплауз)

ПРЕДСЕДАВАЈУЋИ (Константин Арсеновић): Хвала.

Реч има народни посланик Ирена Алексић. Извол'те.

ИРЕНА АЛЕКСИЋ: Захваљујем. Поштовани председавајући, уважени министре, са сарадницима, уважене колеге народни посланици и посланице, данас дискутујемо о четири споразума, од којих је сваки веома значајан у својој области.

Конкретно, два споразума тичу се туризма између Владе Републике Србије и Украјине, и Грузије. Наравно, не треба посебно напомињати колико је туризам једна јако моћна индустрија и колико добит коју он доноси колико се брзо враћа, то значи, сва средства која се улажу, тако да дефинитивно, као такав, туризам и те како завређује да се на његовом унапређивању стално ради.

Постојећа сарадња у области туризма између поменутих држава је крајње скромна, да се тако изразим, тако да ће ови споразуми управо томе послужити да се то промени и сматрам да је то прави начин да се ствари мењају набоље.

Овим споразумима успоставиће се један институционални оквир, кога до сада није било, који ће практично омогућити да се развија сарадња у области туризма између наших држава, између осталог, тако што ће бити омогућена једна директна комуникација, контакти између свих релевантних субјеката који се тичу туризма, почевши од туристичких агенција па надаље. На тај начин ће сви потенцијални туристи моћи да виде каква је то понуда која се нуди у Грузији, каква је то туристичка понуда у Украјини, али исто тако сви ће моћи да виде каква је то туристичка понуда коју нуди наша земља, која је заиста, када говоримо о туристичкој понуди наше земље, једна крајње богата понуда, и када је планински туризам у питању и када је бањски туризам у питању, сеоски туризам. Различите потенцијале наша земља има када је туризам у питању, тако да ће људи моћи коначно да виде каква је то туристичка понуда у Србији, што до сада нису могли.

Иначе, када је туризам у питању, Република Србија још увек највећи број туриста има из бивших југословенских република, што је, наравно, јако добро. Развијање регионалног туризма је за сваку похвалу, али исто тако, не треба да се задовољимо тиме. То значи, не треба на томе стати, већ, напротив, треба привући туристе из неких удаљенијих земаља да и они желе да дођу овде, да оставе свој новац у нашој земљи, тако да сматрам да су ови споразуми јако значајни и иду баш у том правцу.

Затим, ту је и Предлог споразума између Републике Србије и Канаде о подстицају и заштити улагања. Пре свега има за циљ да се створи атмосфера једне правне сигурности, која ће, наравно, подстицајно деловати на потенцијалне инвеститоре.

Конкретно, када је Канада у питању, то је земља која нас и те како подржава, и то на различитим пољима, и те како је расположена да улаже у нашу земљу. Оно што са наше стране ми морамо да урадимо јесте да створимо такве услове и да непрестано радимо на томе да стварамо такве услове да ће се сваки потенцијални инвеститор осећати максимално сигурно да улаже у нашу земљу, да има једну беспрекорну правну подршку. Овај споразум дефинитивно иде у том правцу.

Нећу понављати зашто је то све Канада расположена да улаже, када је наша земља у питању, да инвестира, моје колеге су већ више пута поменуле да су то бројне области, пре свега енергетика и рударство, тако да сматрам да ће се овај споразум дефинитивно показати више него корисним.

Затим, на крају, ту је и Предлог споразума између Владе Републике Србије и Владе Републике Јерменије о економској, научној и техничкој сарадњи. Читав циљ овог споразума јесте да се унапреди економска сарадња између две државе, која до сада дефинитивно није била на завидном нивоу, пре свега, опет, моје колеге су то поменуле, своди се на робну размену, што, заиста, потенцијали ове две државе заслужују више, тако да овај споразум има за циљ да се то промени, да се створи једна квалитетнија, боља сарадња, када је економија у питању, између ове две државе, што ће, наравно, приближити наше народе, јер ништа боље не зближава људе, културу и све остало од економије. Са економијом мора и треба да се почне.

На самом крају свог излагања желела бих да напоменем да се сви ови споразуми о којима сам причала руководе једним прилично једноставним принципом, а то је принципом равноправности и принципом узајамне користи између земаља потписница. То значи, да сви имају користи, да нико нема штете, и оно што је јако битно што никако не треба да се изостави да се помене, јесте да Република Србија за спровођење ових споразума неће морати да издвоји додатна средства из буџета.

То значи, дефинитивно, никаквих трошкова немамо, већ само нешто јако добро, јако корисно за нашу земљу. Наравно, тако нешто што је квалитетно, што је добро и корисно увек ће наићи на подршку СНС. Захваљујем. (Аплауз)

ПРЕДСЕДАВАЈУЋИ: Хвала.

Реч има народни посланик Милија Милетић. Извол'те.

МИЛИЈА МИЛЕТИЋ: Захваљујем. Поштовани председавајући, уважени министре, уважени сарадници министра, колеге посланици, грађани Србије, ја сам Милија Милетић, долазим из најлепше општине Сврљиг, и говорим овде баш о овој 4. и 5. тачки везаној за туризам, то значи, Споразум између наше Републике Србије и Грузије и Србије и Украјине.

Сви знамо да је и највећа шанса наше Србије пољопривреда, али ту је и туризам. Због тога у потпуности подржавам нашу владу и смернице наше владе да се на томе ради. Сви знамо колико Србија има успеха у политичком смислу, у дипломатском смислу, сви знамо колико нас препознају у свету баш због ове наше политике коју сада водимо.

Што се тиче овог дела око туризма и Споразума између наше Републике Србије и Грузије, односно Украјине, то је веома битно за све нас, што се тиче Србије, зато што је туризам нешто веома битно за све наше грађане, а ја подвлачим ту јесте најбитније сеоски туризам.

Пољопривреда и сеоски туризам имају нешто заједничко, то је наше српско село. Долазим, као што сам малопре рекао, из једне мале, али веома, веома лепе општине која има великих капацитета што се тиче туризма, пролази магистрални пут, има аеродром у Нишу.

Према томе, ми из таквих малих општина, осим што дајемо допринос у развој пољопривреде желимо још више да се ради на промоцији туризма, да нам дођу пријатељи из Грузије, да нам дођу пријатељи из Украјине, из Русије, из Европских земаља, из Кине, да виде лепоте и наших општина, да виде лепоте и наше Србије. Имамо ми шта њима да понудимо.

Овај Споразум је веома битан за све нас и за нашу пољопривреду и за наш туризам. Сада бих захвалио и вама у Министарству трговине и туризма, захвалио бих и вашој сарадници Ренати, која стварно има душу и вољу да ради на туризму. Сигуран сам да ћемо сви заједно и ми овде посланици који долазимо из лепих, али малих општина, имати могућност да појачамо туристички капацитет, да што више промовишемо, и путем оваквих споразума да доведемо туристе из целог света.

Иначе, што се тиче туризма и пољопривреде, као што сам малопре рекао, јесте заједничко, то је сеоски туризам. Имамо великих могућности, близу 40% нашег становништва живи у нашим селима, где је потребно, 10% тих људи који желе да се баве сеоским туризмом или неким другим видом туризма, могу да искористе своје зграде, своје објекте, да се у њих мало уложи.

Ту може помоћи и локална самоуправа, ту може помоћи и нормално, Влада Републике Србије, односно надлежно министарство. Ту може преко различитих европских пројеката, пројеката прекограничне сарадње да се искористи и да се опреме та домаћинства. Да се путем публикација позову туристи да дођу код нас, рецимо, да дођу у Сврљиг, у Ниш, у Нишки регион, јер је стварно много лепо.

С друге стране, када тамо дођу, доста је, на примера, да сеоско домаћинство има две собе, да у свакој соби има по два кревета, да у току године двеста радних дана буде ангажовано кроз активности сеоског туризма, то ће за то домаћинство можда донети и профита, што се каже, близу 16.000 евра. А, када би целокупно то наше становништво, а рекао сам малопре 40% људи живи у нашим селима, 10% тих људи то је милијарду и 600 хиљада евра које би дошло у буџет Републике Србије и које би помогло нашим пољопривредницима да се преко туризма и пољопривреде максимално побољша њихово стање, мислим у делу, финансијско стање и да они могу од тога да живе.

Пример добре праксе јесте и то да у околини Ниша и град Ниш, а и моја општина из које ја долазим, Сврљиг и околне општине велики акценат стављамо на туризам. Код нас је тамо веома битна и Стара планина, где је велика шанса да тај део наше Србије заживи туристички. У том масиву је Стара планине, ту се налазе и општина Књажевац, и општина Сокобања, и општина Пирот, општина Сврљиг, Бела Паланка, град Ниш. То је за нас веома битно и надам се да ћемо сви заједно у наредном периоду имати могућност да решимо прилазне путеве до Старе планине, до одмаралишта на Старој планини, да могу туристи да дођу и да виде лепоте и доброту свих наших српских домаћина који живе у тим крајевима који желе да им дају добродошлицу.

Нама треба мало улагања, а ми ћемо својим поштеним радом, својом искреном жељом да те људе угостимо, да дамо допринос да пољопривредници и туристи који долазе код нас да могу да виде лепоте и доброте свих нас који живимо у Србији, а посебно стављам акцената у нашим српским селима, баш, због тога што српски сељак осим пољопривреде може да се бави и туризмом.

Шта друго могу да кажем и да као посланик у Посланичком клубу СНС, као посланик Уједињене сељачке странке, видим да наша велика шанса у пољопривреди али и у туризму. И због тога, министре Љајићу, сигуран сам да ћете ви заједно са нашим премијером у наредном периоду много већи акцената ставити на пољопривреду и на туризам. Због тога ћу ја као посланик гласати за све ове предлоге споразума и сигуран сам да ћемо овим путем омогућити нашем српском сељаку да може боље и лепше да живи.

Уједно, надам се да ћемо имати могућност да преко туризма обезбедимо и нова радна места, да обезбедимо и бољу угоститељску услугу, и све оно што је битно за нашу Србију. Још једном позивам све наше пријатеље из иностранства да дођу у Ниш, да дођу у најлепшу општину Сврљиг и да осете добробит наших српских домаћина. (Аплауз)

ПРЕДСЕДАВАЈУЋИ: Хвала.

Реч има народно посланик Миланка Јевтовић Вукојичић.

МИЛАНКА ЈЕВТОВИЋ ВУКОЈИЧИЋ: Поштовани председавајући, уважени министре са сарадницима, колеге посланици и посланице, поштовани грађани Србије, пред нама се данас налазе четири споразума који су потписани између Владе Републике Србије и државе Канаде, Грузије, Јерменије. Оно што бих најпре хтела да истакнем то је да је сви ови споразуми, односно да је заједничка нит свих ових споразума стварање добрих билатералних односа између наше земље и земаља са којима смо потписали ове споразуме, али сем стварања добрих билатералних односа из тога свакако произилазе и добри економски, туристички, добри научни, добри технолошки и добри свеукупни односи.

Оно што најпре желим да нагласим, а почећу од 19. фебруара 2015. године, када је одржан Сајам туризма у Београду, где је присуствовало хиљаду и сто излагача, од тога 50 земаља из света, када је премијер Вучић истакао на отварању Сајма да је у туризму велика будућност. Зашто је у туризму велика будућност? Туристичка привреда стада у укупном БДП учествује са 1,8%.

Међутим, процена је ове владе да ће за две године проценат учешћа туристичке привреде у бруто домаћем производу бити 3%.

Зашто је туризам још значајан и који су то параметри на који су се ослањали и премијер Александар Вучић, али и ви, министре, када сте излагали на Сајму туризма? То је чињеница да је у 2014. години број туриста у Србији био за 11,6% већи, него у односу на 2013. годину, иако знамо да је током 2014. године нашу земљу захватила незапамћена поплава. То значи, и у таквим случајевима туристичка привреда бележила је раст.

Свакако да развоју туризма треба да допринесе и развој путне и саобраћајне инфраструктуре, али развоју туризма до сада и његовом оваквом учешћу у бруто домаћем производу сигурно је допринео и рад „Ер Србије“. Надамо се да ће и реализација пројекта „Београд на води“, такође, допринети побољшању укупне туристичке понуде наше земље.

Што се тиче, морам, иначе, да нагласим да у укупном девизном приливу који се остварује у Републици Србији 60% тог укупног девизног прилива отпада управо на Град Београд, јер је Град Београд свакако и раскрсница путева, али и место где туристи највише долазе.

Што се тиче Споразума у области туризма потписаног са Грузијом, морам да истакнем да је предмет тог споразума свакако утврђивање једног правног оквира за јачање капацитета туристичке понуде, како Србије, тако и Грузије, привлачење туриста из Грузије у нашу земљу, али наравно и јачање културних, историјских веза наше две земље као и културе и обичаја наше две земље.

Морам да нагласим да Република Србија збиља располаже значајним туристичким потенцијалима, рекама, језерима, планинама и морам да нагласим у оквиру културно-историјских споменика, а наравно и природних лепота, посебно југозападни део Србије, подручје одакле ја долазим то је Прибој, манастир „Свети Никола“ у Прибојској Бањи и бања Прибојска бања, затим, манастир „Милешева“ из 13. века, где се налази знаменита фреска која припада светској ризници, то је фреска „Белог анђела“ као и планине Јадовник и планина Златар, која је са недирнутим природним богатством, а која се налази у том делу Србије, који свакако може да буде значајни потенцијал за развој туризма уопште.

Оно што из овог споразума са Грузијом произилази је врло значајно што се подстиче инвестирање између заинтересованих инвеститора и једне и друге стране, односно инвестирање заинтересованих страна у туризам. Такође, врло је значајна размена наших стручњака, како из Србије, тако и из Грузије, размена знања, размена искуства, али и размена студената који студирају и који ће се у будућности бавити туризмом и угоститељством.

Такође, врло је значајно и формирање Мешовите комисије која ће спровођење и реализацију овог споразума пратити, али не само пратити, већ благовремено и на време указивати на све оне недостатке и препреке које могу настати у реализацији овог споразума.

Други споразум који је исто значајан, то је Споразум који је потписан са Јерменијом у области економске, техничке и технолошке сарадње, али и ту ћу акцентирати, између осталог, овај део који се односи на пољопривреду, на заштиту животне средине и на, наравно, такође, ће се ту формирати Међувладина комисија која ће накнадно одредити приоритете и приоритетне сегменте, где ће се поступати, али свакако Србија, негде, своју шансу види у развоју пољопривреде у очувању животне средине и у развоју туристичког потенцијала.

Моје колеге, а посебно колега Зоран Бојанић је исцрпно говорио о Споразуму о Канади тако да се ја нећу понављати.

СНС у дану за гласање подржаће све споразуме и Предлог за избор судије који се први пут бира на судијску функцију. Хвала. (Аплауз)

ПРЕДСЕДАВАЈУЋИ: Реч има народни посланик Весна Симић. Извол'те.

ВЕСНА СИМИЋ: Господине председавајући, уважени министре са сарадницима, колеге народни посланици, поштовани грађани Републике Србије. Као што смо више пута данас имали прилике да чујемо, на дневном реду данашње седнице налазе се четири предлога закона о**:** потврђивању Споразума и то између Владе Републике Србије и Канаде, о подстицању улагања, затим, потврђивање Споразума са Јерменијом о економској, научној и техничкој сарадњи са Владом Грузије и Кабинетом министра Украјине о сарадњи у области туризма.

Свакако да треба прихватити Предлог закона о потврђивању Споразума између Републике Србије и Канаде о подстицању и заштити улагања. Нама су и те како потребна све врсте сарадње и улагања после дванаестогодишњег пустошења наше земље од стране бившег режима.

Овај закон даје могућност да поред странке у поступку или њене овлашћене институције право улагања врши и треће лице, а све у циљу подстицаја управо улагања. Међутим, оно што је најзначајније у овом споразуму јесте то да су обе стране уговорнице спремне да улагачима друге стране обезбеде исти третман који имају и домаћи улагачи.

Влада Републике Србије и Влада Републике Јерменије договориле су се о закључивању Споразума, о економској, научној и техничкој сарадњи, притом су за овај вид сарадње посебно интересантна мала и средња предузећа, а сарадња би се огледала у виду њихових промоција и инвестиција у туризам, иновације, транспорт и транзит, развој пољопривреде и у заштиту животне средине.

Наша влада је потписала и Споразум са Владом Грузије и Кабинетом министара Украјине о сарадњи у области туризма. Туризам и пољопривреда, као и мала и средња предузећа јесу окосница наше привреде, како у садашњости, тако и у будућности.

Зато су за нас ови споразуми од круцијалног значаја.

Поред тога што доприносе развоју економије и културе, доприносе и бољем разумевању начина живота историје и културног наслеђа између земаља потписница.

И као што сам малочас истакла, окосница наше привреде јесу управо пољопривреда и туризам. Општина Књажевац, из које долазим, препознатљива је по Старој планини, као што је то малочас напоменуо колега Милија у свом излагању, с обзиром на то да колега долази из суседне општине Сврљиг, где имамо додирних тачака са Старом планином, на којој се увелико почео да развија зимски спортско-рекреативни туризам.

Међутим, на Старој планини су започети одређени радови и одређени пројекти, а неки су приведени намени и они су сада у функцији. Уз нова улагања, пре свега у путну инфраструктуру, неки стручњаци кажу да би постала јача туристичка дестинација од Копаоника. Такође, ова мала општина са нешто преко 30.000 становника значајна је и по томе што има потенцијале за развој свих врста туризма, бањског, с обзиром на то да поседује један, још увек недовољно испитан извор термоминералне воде који је свакако лековит, пре свега за реуматске болести, док нека истраживања кажу да лечи и благе облике неуролошких проблема.

Годинама смо покушавали да покренемо овај пројекат, али се још увек није појавио заинтересовани инвеститор.

Подручје је исто веома погодно за развој сеоског и руралног туризма, као и за узгој коштуничавог воћа, шљива, купина, вишања, малина и другог.

Зато овим путем позивам заинтересоване инвеститоре да обиђу општину Књажевац, на пола пута између Ниша и Зајечара, као и надлежне за мало улагања у путну инфраструктуру, без које је све ово немогуће. Од завршетка Другог светског рата до данас нико то није препознао, нити је ико улагао у општину Књажевац, али сам сигурна да ће садашња Влада са премијером Александром Вучићем, не само препознати благодети општине Књажевац, већ учинити све да и Књажевац заузме место које му по свему припада.

С тим у вези, захвалила бих и јако сам охрабрена речима министра од малочас, када је позвао општине да пошаљу пројекте. Ми смо то ранијим владама више пута чинили, сада ћемо свакако послати, ја ћу то да проверим, лично, пројекат изградње „Бањице“, термоминералног извора „Бањица“ и, уколико буде могућности, да нам доделите нека средства да покренемо овај пројекат који ће сигурно бити на општу корист. Хвала. (Аплауз)

ПРЕДСЕДАВАЈУЋИ: Хвала.

Реч има народни посланик Љиљана Малушић. Извол'те.

ЉИЉАНА МАЛУШИЋ: Поштовани председавајући, поштовани министре, са гостима из Министарства, поштоване посланице и посланици, поштовани грађани који нас гледате, данас треба да гласамо за четири споразума, пре свега са Јерменијом, са Грузијом, са Украјином и са Канадом.

Моје колеге су углавном рекле све. Ја ћу говорити само о два споразума. Све је речено, поготову министар. Хвала вам за ово лепо излагање и никада немојте поднети оставку, Ви сте фантастичан министар! Хвала.

Република Јерменија је нама веома пријатељски настројена земља, али, нажалост, са њом имамо врло лоше трговинске односе, углавном се све завршава на робној размени. Што се тиче производње, ту смо јако танки.

Разлози за овакво стање су, поред географских, наравно и нерегулисани уговорно-правни односи у области економије. Иначе, у претходном периоду, овај споразум је био потписан, међутим, није заживео. Имамо ту срећу да је 2015. године, 1. јануара, потписан овај споразум и ми имамо статус, као и Република Јерменија, повлашћене, најповлашћеније државе. Шта би то значило? То би значило да имамо МФН царину, то значи, бесцаринску трговину и имамо третман, као што према нама има Република Русија, Казахстан и Белорусија.

Сви ови споразуми су углавном јако добри, јер се ради о билатералним односима, о спајању земаља, наравно како билатерални тако и мултилатерални односи, и Србија иде изванредним путем ка и јачању економије, трговине, свега.

Сарадња између Републике Србије и Републике Јерменије обухвата, пре свега, следеће области**:** инвестиционе политике, туризам, индустрију, транзит, пољопривреду, заштиту животне средине, регионални развој, као и науку, технологију и иновације.

За спровођење овог споразума неопходно је промовисати комуникацију и сарадњу између владиних институција, пре свега, затим, везе између професионалних организација комора и удружења, што је врло важно, посете, контакте, публикације, размене мишљења, како привредника, тако и научника, то значи, једна комплетна сарадња са обе стране.

Да би се реализовали задаци, оснива се Међународна комисија, која има задатак да прати и ако дође до било каквог проблема овај проблем реши по свим међународним правним конвенцијама.

Следећи закон о коме ћу говорити је Предлог закона о потврђивању Споразума између Владе Републике Србије и Владе Грузије, о сарадњи у области туризма. Када се говори о туризму, то није само туризам, то је комплетна економија и културно наслеђе, односно култура. Врло је битно да се повежемо што се тиче културног наслеђа, јер када ви познајете једну земљу ви се радо враћате тој земљи, а наравно ако је волите и познајете, ви ћете у њу и улагати.

Обе стране подржавају успостављање и развој сарадње између предузетника и организација, што је јако важно, јер ако имамо то међудејство, ту интеракцију, онда ми имамо заиста добру сарадњу и биће улагања са обе стране.

Сарадња се остварује на следећи начин**:** промоцијом организованих путовања, затим подржавањем заједничких активности и пројеката, разменом стручњака, подршком кадрова, разменом публикација, подржавањем развоја кадрова у области туризма и угоститељства.

Обе земље подстичу размену информација у следећим областима, а то су**:** статистика туризма, образовни програм, конференције, семинари, публикације, различите врсте радионица, промотивне активности, потенцијал за инвестиције, трендови и новине у области туризма.

Оно што ћу још рећи јесте да обе стране оснивају Мешовиту комисију која је одговорна за правилно спровођење ових споразума. Такође, уколико има проблема то се на један врло брз и ефикасан начин решава.

Српска напредна странка ће са задовољством подржати ове предлоге закона о споразумима. Хвала. (Аплауз и чују се коментари посланика, симпатично, лепо...)

ПРЕДСЕДАВАЈУЋИ: Хвала.

Реч има народни посланик Маријан Ристичевић, а затим као последњи говорник Ивана Димић.

Извол'те, Маријане.

МАРИЈАН РИСТИЧЕВИЋ: Захваљујем. Даме и господо народни посланици, поштовани председавајући, поштовани министре, мени не смета галама, слободно, не морате их утишавати, ја ћу подржати сва четири споразума, и са Украјином и са Грузијом у туризму, са Јерменијом о техничкој сарадњи, подржаћу наравно и Споразум о заштити улагања са Канадом и прво што ћу рећи за споразуме који су на потврђивању да су потписани 6. јуна 2013. године, 4. јула 2013. године, 12. октобра 2014. године и по први пут овај парламент, ова скупштина, у врло кратком року, потврђује споразуме које је потписала Влада Републике Србије са другим владама, што до пре неколико година није био случај, па смо 2012. и 2013. године потврђивали споразуме који су потписани чак и далеке 2001. године.

Што се тиче Споразума о туризму, мислим да је министар у праву, да су споразуми о туризму веома важни не само за развој туризма као услужне делатности, већ се кроз туризам развија и производња хране, односно пољопривредна производња, производња воћа, поврћа, меса, млека, производња пића, сокова, алкохолних пића и на такав начин се подиже пољопривреда и производња, не само што се то конзумира од стране туриста који гостују у нашој земљи, већ се на такав начин и промовишу одређени брендови из прехрамбене индустрије. Промовишу се пића, промовишу се прехрамбени производи, па ћу навести пример да у Црној Гори док није било руских туриста нико у Русију није извозио ни „његушки пршут“, ни црна вина, али после боравка руских туриста у Црној Гори, извоз Црне Горе у вину и „његушком пршуту“ нагло је порастао и даје значајне приходе у Црној Гори.

Дакле, туризам утиче повољно на пољопривредну производњу и с обзиром на то да ја долазим из те струке, ја се залажем не само за развој класичног туризма, бањског туризма, залажем се и за развој сеоског туризма, а то може да буде шанса посебно за мала пољопривредна газдинства, која могу да буду перспектива не само у пољопривредној производњи, него могу да буду и перспектива у запошљавању, у новом запошљавању, пре свега, сеоске радне снаге и да се на такав начин, на одређен начин оживи и село, односно како то у Београду кажу – провинција.

Што се тиче заштите улагања са Канадом, подржавам тај споразум. Он подразумева и размену информација и верујем да се убудуће неће дешавати случајеви који су се дешавали за време странке бившег режима, јер овај споразум је веома сличан споразуму који смо имали са Белгијом и странка бившег режима је толико злоупотребила тај споразум на примену „Енерго Зелене“, у Инђији, где је због лоших информација које је наша страна пружила „Енерго Зелена“ покренула спор за арбитражу од 100 милиона евра, зато што је обманута од стране странке бившег режима. Дакле, дате су информације да постоји 250 хиљада тона конфиската и да ће капацитет до 150 хиљада тона прераде кланичног отпада у том страном улагању бити чак мали за територију Србије, као и да ће бити потребна још једна фабрика.

На крају се испоставило да ми немамо толико конфиската и Белгијска страна је поднела спор. Данас Влада Србије чини све у вези те арбитраже, која ће се одвијати због заштите страних улагања, да заштитимо државу Србију да не изгуби на тој страној арбитражи, а, са друге стране, да покушамо да се споразумемо са страним инвеститором, који је уложио значајан новац, да се поново у Инђији отворе погони „Енерго Зелене“, па да оних 40 и нешто радника, које је странка бившег режима лошим информацијама довела у питање, поново добије своје радно место, а да, при томе, у потпуности заштитимо од кланичног отпада територију Републике Србије, а та заштита је веома битна у интеграцијама у којима се Србија налази.

Такође, тај споразум обухвата и привредна друштва која су улагачи, њихову заштиту и већ сам навео тај пример „Енерго Зелене“, где се мора веома пажљиво наступати према страним улагачима, да нам се не догоди случај који се догодио…

Председавајући: Ја молим народне посланике, молим вас, господо народни посланици...

МАРИЈАН РИСТИЧЕВИЋ: Молим..?

Председавајући: Мени је јако непријатно, али морам да вас замолим за мало тишине. Не чујем уопште човека шта прича.

МАРИЈАН РИСТИЧЕВИЋ: Ма, мени то не смета, господине председавајући.

Председавајући: Не, мени смета. Извини, Маријане. Молим вас. Изволи, Марјане. Извини.

МАРИЈАН РИСТИЧЕВИЋ: Ако вама смета, ја поштујем вашу

вољу.

Дакле, да довршим око „Енерго Зелене“, да је због једног, очигледно, коруптивног поступка странке бившег режима држава дошла у позицију да може на арбитражи да „пукне“ 100 милиона евра и да, још горе, изгуби образ пред будућим страним инвеститором. Стога се залажем да се гласа за Споразум са Канадом, али да пазимо да не правимо грешке које је правила странка бившег режима по питању информација које се пружају оној другој страни.

Да искористим присуство министра и да му предложим да искористи члан 32. ССП-а, на начин на који је то користио приликом заштите произвођача млека, по питању сирева и маслаца, да се то заштити у потпуности у сточарству и производњи млека, да се заштити и евентуалним прелеманима који ће бити у складу са чланом 32. ССП-а и по питању других прехрамбених и пољопривредних производа. Ту, пре свега, мислим на млеко у праху, мислим на, макар, сезонску заштиту воћа и поврћа, с обзиром на то да се захваљујући ССП-у то може учинити чланом 32, зато што се прилике у пољопривреди погоршавају, угрожавањем наше пољопривредне производње, где се ССП користи да се вишак производа настао санкцијама између Русије и ЕУ слива на наше тржиште и тако угрожава наша домаћа пољопривредна производња.

Желим да поздравим то што је Министарство трговине и Министарство пољопривреде нашло начина да заштити производњу сирева и маслаца, али исто желим да се на такав начин заштите и друге врсте производње у воћарству и повртарству, па и у млеку у праху и на такав начин у потпуности, колико је то у могућности и колико бивши споразуми дозвољавају, заштити домаћа пољопривредна производња, да се на такав начин штити сточни фонд, повртари, воћари. То су мала пољопривредна газдинства која могу да буду перспектива у будућем запошљавању Србије.

У сваком случају, гласам за сва четири споразума и предлажем Министарству трговине и пољопривреде да и даље са истим напором, и још већим, штити домаћу пољопривредну производњу, у складу, већ сам рекао, са чланом 32. и 41. Споразума о стабилизацији и придруживању. Хвала на пажњи. (Аплауз)

ПРЕДСЕДНИК: Реч има Ивана Динић, последњи говорник.

ИВАНА ДИНИЋ: Поштована председнице, уважени министре, представници Министарства, колеге народни посланици и посланице, иако ови законски предлози о потврђивању Споразума између Републике Србије и Канаде о подстицању и заштити улагања, као и Предлог закона о потврђивању Споразума између Владе Републике Србије и Јерменије о економској научној и техничкој сарадњи, наизглед делују као мање важни и мање битни за нас правни оквири, они заправо представљају правни основ који ће обезбедити узајамни подстицај и заштиту улагачима у смислу привлачења инвестиција и покретања заједничких пројеката у области науке, медицине, а наравно и економије.

Наиме, када је реч о потврђивању Споразума између Републике Србије и Канаде о подстицању и заштити улагања, потписивањем овог споразума гарантује се улагачима држава уговорних страна национални и третман најповлашћеније нације, као и пуна заштита и безбедност њихових улагања, поштујући правични и недискриминаторски третман, као и накнаде од губитака које инвеститор може да претрпи у случају околности које се нису могле предвидети нити спречити, као на пример рат или оружани сукоби.

Оно што се, такође, гарантује овим споразумом јесте право улагача да у случају спора са државом домаћином, који се тиче улагања, може тражити правну заштиту код Међународног арбитражног суда, а у складу са основним принципима међународног права у овој области и одредбама Вашингтонске конвенције о решавању инвестиционих спорова између држава и држављана других држава, које је Република Србија већ ратификовала.

Такође, свака страна потписница Споразума ће подстицати привредна друштва која су под њеном јурисдикцијом да, у оквиру свог пословања и унутрашње политике, добровољно граде међународно признате стандарде друштвено одговорног пословања. На овај начин створиће се повољнија пословна клима за развој, унапређење привредне сарадње двеју земаља, а стимулисаће се и нова улагања канадских компанија.

С обзиром на то да Канада разуме спољнополитичку позицију Србије у односу на Европу, односно ЕУ и Русију, однос наших двеју земаља треба ојачати како на највишем политичком нивоу, тако и на економском нивоу, јер иако Србија и Канада имају изванредне билатералне односе, могућ је још бржи напредак на пољу економске сарадње.

Србија има огроман потенцијал за канадске инвестиције, посебно у односу рударства и производњи лекова. Верујемо да ће значајан подстицај канадским инвестицијама у српску привреду бити велика српска дијаспора у Канади, која према неким проценама броји чак 170.000 грађана. Српска заједница у Канади је веома добро позиционирана и ужива углед, тако да она може представљати важну спону између наше две земље и мотивисати канадске улагаче. Наравно, у нашој дијаспори има доста угледних привредника који сами могу бити носиоци инвестиција у српску привреду.

Такође, не треба заборавити да више од 50 канадских компанија ради у Србији и да је Канада посебно заинтересована за инвестирање у енергетски сектор, и то у хидроелектране. Највише се одмакло у вези са ХЕ „Бистрица“, а разговара се о „Бродареву“ и улагању у РТБ „Бор“.

Дакле, потписивањем једног оваквог споразума, ми заправо стварамо услове који ће све интересенте привући и омогућити ефикасно и профитабилно, а најважније безбедно и стабилно пословање у нашој земљи. Без обзира на то што је Канада последњих година уложила више стотина милиона долара у Републику Србију, спољнотрговинска размена је мала и износи само нешто више од 40 милиона долара.

На позив шефа српске дипломатије Ивице Дачића, министар спољних послова Канаде је, боравећи у Београду, истакао да је Канада заинтересована за потенцијале у Србији, првенствено у области фармацеутске индустрије и рударства. Због тога, можемо слободно рећи да Споразум представља наставак одличне привредне сарадње између Србије и Канаде и нови корак у креирању потпуног правног амбијента за унапређење економских послова двеју земаља.

Овај споразум шаље јасну поруку канадским инвеститорима да Србија поштује све међународне правне стандарде у области права улагача и да је безбедна за све стране инвестиције.

Пре две године Србија и Канада су потписале Споразум о стратешкој и економској сарадњи који дефинише све области сарадње између две земље, а то су**:** енергетика, рударство, индустрија, инфраструктура, пољопривреда и, наравно, прехрамбени сектор. Дакле, Споразум о којем данас разговарамо ослања се на Споразум о стратешкој и економској сарадњи са Канадом.

Од великог значаја за квалитетне билатералне односе је и то што је од 1. јануара ове године на снагу ступио Споразум о избегавању двоструког опорезивања између Србије и Канаде, што шаље снажну поруку пословној заједници у Канади да се више ангажују у Србији отварањем нових фирми и нових радних места.

Овом приликом, у име Посланичке групе СПС, пружам подршку потврђивању још једног билатералног споразума, а то је Споразум између Владе Републике Србије и Владе Републике Јерменије о економској, научној и техничкој сарадњи, којим се ствара институционални оквир за сарадњу у овим областима између држава потписница.

Јасна је намера наше владе да се ојача и интензивира економска веза између наших држава у области инвестиционе политике, туризма, индустрије, науке, технологије, транспорта, информационих и комуникационих технологија, регионалног развоја пољопривреде, итд. Са овим циљем стране уговорнице ће редовно размењивати информације о законима и процедурама којима се регулише заштита права интелектуалне својине у матичним државама.

На овај начин ствара се и правни основ за формирање Међувладине комисије за економску, научну и техничку сарадњу, која ће бити састављена од представника надлежних органа држава уговорница. Ова комисија ће пратити примену овог споразума и разматрати програме сарадње у областима од заједничког интереса, испитивати проблеме који би могли да ометају принцип коректне пословне сарадње.

Неприродно је да поред изванредног односа који имају наше две државе, наша два народа, трговинска размена између Србије и Јерменије буде на врло ниском нивоу. Чини се да је само робна размена 10 милиона долара, док сарадња производног и дугорочног карактера није још увек развијена. Нажалост, остварена сарадња је далеко испод потенцијала привреда наше две земље. Један од разлога је, осим географске удаљености и чињеница да област економских односа није уговорно-правно регулисана, па ће овај споразум обезбедити и добру основу за коректну и интензивну економску сарадњу.

Посебно је битно истаћи, да се ради на реализацији визних олакшица, како би се подстицала већа туристичка и економска размена и у том циљу српски шеф дипломатије, Ивица Дачић и министар спољних послова Јерменије, најавили су иницијативу за укидање виза, за грађане обе земље, што је наишло на позитиван одјек са обе стране. Створен је простор за унапређење и покретање бројних заједничких пројеката у областима науке, медицине, а нарочито економије.

Због свега наведеног, Посланичка група СПС сматра да су Предлог закона о потврђивању Споразума између Владе Републике Србије и Канаде о подстицању и заштити улагања, као и Предлог закона о потврђивању Споразума између Владе Републике Србије и Владе Републике Јерменије о економској, научној и техничкој сарадњи и више него значајни за економски, научни и технолошки развој наше земље, а такође и за визију коју би њени грађани требали да имају зарад квалитетније, извесније и стабилније будућности. Из ових разлога у дану за гласање, гласаћемо за оба поменута Закона. Хвала. (Аплауз)

ПРЕДСЕДНИК: Захваљујем.

Пошто на листама више нема пријављених за реч, питам да ли желе реч представници посланичких група, неко ко није искористио своје право из члана 96. Пословника?

Ви сте овлашћени? Изволите.

ЖАРКО МИЋИН: Захваљујем, председнице.

Поштована председнице Народне скупштине, господине министре, представници Министарства, даме и господо народни посланици, ја ћу се само кратко осврнути на Споразум између Републике Србије и Канаде о заштити улагања и по основу тог споразума позвао бих инвеститоре из Канаде да уложе у Републику Србију, јер сада тим Споразумом имају и правни и институционални оквир за улагање, а и њихова инвестиција ће бити заштићена.

И не само то, него је и Република Србија од када је Влада Републике Србије са премијером Александром Вучићем на њеном челу, постала једна стабилна, модерна и уређена држава, са добром инвестиционом климом, што показују инвестиције које су се десиле у време мандата ове владе.

А то су, на пример, фабрика „Хенкел“ у Крушевцу, у коју је уложено 21 милион евра и у којој је отворено 220 нових радних места. Фабрика „Џонсон електрик“ у Нишу, то је компанија која послује у више од 30 земаља и има преко 30.000 запослених широм света, она је отворила погон у Нишу у коме је запослено 250 нових радника, уз улагање од 20 милиона евра. Фабрика „Купер стандард“ ауто-индустрија у Сремској Митровици која је део „Купер стандард групе“ која послује у више од 19 земаља и има чак 25.000 радника широм света, уз улагање од 25 милиона долара, при чему је Влада Републике Србије обезбедила 4 милиона евра за ову инвестицију и где је запослено 200 радника, а планира се још 600 запослених до краја 2016. године.

Производна хала финске фирме ПКЦ у Смедереву уз помоћ Владе Републике Србије изграђена је у износу од 682 милиона динара, где је запослено 370 људи, а планира се још чак 1.500 запослених. Затим „Сваровски“ у Суботици са 200 новозапослених, „Calzedonia“ у Суботици, „Џинси“ и турска фабрика текстила у Крупњу где је запослено 120 радника, као и низ других инвестиција које показују да је Влада Републике Србије кредибилан партнер за све инвеститоре. Још једном позивам и инвеститоре из Канаде и све инвеститоре да уложе у Републику Србију, јер ће Влада Републике Србије обезбедити да њихова инвестиција буде сигурна и заштићена. Хвала. (Аплауз)

ПРЕДСЕДНИК: Хвала.

Закључујем заједнички јединствени претрес.

С обзиром на то да је Народна скупштина завршила расправу о свим тачкама дневног реда ове седнице, сагласно члану 87. став 5. Пословника Народне скупштине, одређујем петак 17. април 2015. године, са почетком у 13 часова и 20 минута као Дан за гласање о тачкама дневног реда Четврте седнице Првог редовног заседања Народне скупштине Републике Србије у 2015. години.

Одмах ћемо приступити гласању.

Поштовани народни посланици пре него што пређемо на одлучивање потребно је да утврдимо кворум.

Молим народне посланике да убаце своје идентификационе картице у посланичке јединице електронског система за гласање.

Применом електронског система за гласање утврђено је да је у сали присутно 140 народних посланика, односно да је присутна већина од укупног броја посланика и да према томе постоје услови за одлучивање.

Прелазимо на 1. тачку дневног реда – ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ЗАШТИТИ СТАНОВНИШТВА ОД ЗАРАЗНИХ БОЛЕСТИ

Стављам на гласање Предлог закона о изменама и допунама Закона о заштити становништва од заразних болести, у целини.

За – 144, уздржан – један, није гласало пет, од 150 посланика.

Констатујем да је Народна скупштина већином гласова свих народних посланика усвојила Предлог закона о изменама и допунама Закона о заштити становништва од заразних болести.

Прелазимо на 2. тачку дневног реда – ПРЕДЛОГ ОДЛУКЕ О ИЗБОРУ СУДИЈЕ КОЈИ СЕ ПРВИ ПУТ БИРА НА СУДИЈСКУ ФУНКЦИЈУ

Стављам на гласање Предлог одлуке о избору судије који се први пут бира на судијску функцију, у целини.

За – 146, против – двоје, није гласало 10, од 158 посланика.

Народна скупштина је већином гласова свих народних посланика усвојила Предлог одлуке.

Прелазимо на одлучивање о потврђивању међународних споразума.

Прелазимо на 3. тачку дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ РЕПУБЛИКЕ СРБИЈЕ И КАНАДЕ О ПОДСТИЦАЊУ И ЗАШТИТИ УЛАГАЊА

Стављам на гласање Предлог закона о потврђивању Споразума између Републике Србије и Канаде о подстицању и заштити улагања, у целини.

За – 157, уздржан – један, нису гласала два, од 160 посланика.

Народна скупштина је већином гласова свих народних посланика усвојила Предлог закона.

Прелазимо на 4. тачку дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ РЕПУБЛИКЕ ЈЕРМЕНИЈЕ О ЕКОНОМСКОЈ, НАУЧНОЈ И ТЕХНИЧКОЈ САРАДЊИ

Стављам на гласање Предлог закона о потврђивању Споразума између Владе Републике Србије и Владе Републике Јерменије о економској, научној и техничкој сарадњи, у целини.

За – 158, уздржан – један, није гласао један, од 160 посланика.

Констатујем да је Народна скупштина већином гласова свих народних посланика усвојила Предлог закона.

Прелазимо на 5. тачку дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ ГРУЗИЈЕ О САРАДЊИ У ОБЛАСТИ ТУРИЗМА

Стављам на гласање Предлог закона о потврђивању Споразума између Владе Републике Србије и Владе Грузије о сарадњи у области туризма, у целини.

За – 158, нису гласала два, од 160 народних посланика.

Констатујем да је Народна скупштина већином гласова свих народних посланика усвојила Предлог закона.

Прелазимо на 6. тачку дневног реда – ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И КАБИНЕТА МИНИСТРА УКРАЈИНЕ О САРАДЊИ У ОБЛАСТИ ТУРИЗМА

Стављам на гласање Предлог закона о потврђивању Споразума између Владе Републике Србије и Кабинета министра Украјине о сарадњи у области туризма, у целини.

За – 156, нису гласала четири, од 160 народних посланика.

Констатујем да је Народна скупштина већином гласова свих народних посланика усвојила Предлог закона.

Пошто је Народна скупштина обавила разматрање и одлучивање о свим тачкама дневног реда седнице, сагласно члану 102. Пословника, закључујем Четврту седницу Првог редовног заседања Народне скупштине Републике Србије у 2015. години.

(Седница је завршена у 13.25 часова.)